V mjanmarskej džungli uviazlo dvetisíc Kačinov unikajúcich pred bojmi

Príslušníci kresťanskej etnickej komunity potrebujú potraviny a lieky.

BANGKOK. Lídri mjanmarskej kresťanskej etnickej komunity Kačinov vyzvali na pomoc zhruba dvom tisícom civilistov, ktorí uviazli v džungli utekajúc pred bojmi medzi armádou a kačinskými gerilami na severe krajiny. Ako v stredu uviedol baptistický komunitný vodca Mung Dan, spomínaní Kačinovia zostali v džungli bez liekov a dostatočných zásob potravín. Medzi civilistami sú podľa neho dve ženy po pôrode, päť tehotných žien, 93 starých ľudí a dedinčania, ktorí utrpeli zranenia pri ostreľovaní mínometnými granátmi. "Zúfalo potrebujú lekárske ošetrenie ako aj prídel jedla," uviedol pre agentúru AP.Mimovládna organizácia Ženská sieť štátu Kačin požiadala tamojšieho štátneho ministra o povolenie zachrániť spomínaných civilistov v núdzi, zatiaľ ho však nedostala. "Žiadali sme o povolenie zachrániť ľudí, ktorí uviazli v džungli a sú vo veľmi vážnom stave, ale štátny minister povedal, že ich môžeme zachrániť len vtedy, ak nám tam armáda umožní prístup," vysvetlila členka organizácie Awng Ja. Najnovšia vlna bojov v regióne Tanai v štáte Kačin, známom pre ťažbu jantáru a zlata, sa zdvihla začiatkom apríla. Vláda vtedy zareagovala ostreľovaním a náletmi na vyhrážanie sa povstaleckej Kačinskej nezávislej armády (KIA), ktorá tvrdila, že prevezme kontrolu nad stratenými územiami.Vládna ofenzíva si údajne už vyžiadala životy niekoľkých civilistov. "Najmenej traja civilisti zomreli od 11. apríla na troch rôznych miestach v dôsledku vojenských mínometných granátov a náletov," vyjadril sa Naw Bu z Kačinskej nezávislej organizácie, ku ktorej je pridružená spomínaná KIA.Povstalci z KIA proti vláde bojujú už niekoľko desaťročí. Boje medzi vládou a rebelmi opätovne začali v roku 2011 a porušili tak 17 rokov trvajúce prímerie. Strety armády a povstalcov si vyžiadali stovky mŕtvych a vyhnali z domovov vyše 100-tisíc civilistov.


Ficovi záleží na silnej OSN, Európsku úniu označil za málo výraznú

Fico s generálnym tajomníkom OSN Guterresom diskutoval aj o rozširovaní EÚ.

NEW YORK. Predseda vlády SR Robert Fico sa v pondelok stretol v New Yorku s generálnym tajomníkom OSN Antóniom Guterresom. V tejto súvislosti zdôraznil, že mu záleží na silnej OSN. "Pretože Európska únia nie je dostatočne silná, aby sa angažovala v niektorých veciach viac," vysvetlil Fico. "Na Ukrajine EÚ v podstate nie je prítomná. Nemáme žiadny vplyv na situáciu v Sýrii," dodal a vyzdvihol úlohu silných medzinárodných organizácií ako OSN v podobných konfliktoch. Fico s Guterresom diskutovali aj o rozširovaní EÚ. "Cítime s pánom generálnym tajomníkom, že Balkán začína znovu horieť," povedal Fico. Podľa neho je dôležité ponúknuť niektorým krajinám z tohto regiónu perspektívu budúcnosti v EÚ, lebo inak bude v oblasti "stúpať nervozita". Guterresa informoval o projekte Slovenska a ďalších krajín v Líbyi zameranom na obmedzenie migračných tokov. "Musíme naďalej robiť projekty mimo územia EÚ a vyťahovať problém migrácie do týchto tretích krajín," konštatoval slovenský premiér. "Slovensko je tak ako v prípade EÚ aj tu pripravené podporiť konkrétne rozumné projekty v prostredí Európy, na ktoré sa sústreďuje OSN," povedal Fico. Predseda vlády SR sa v OSN stretol aj so Slovákmi činnými v tejto organizácii. "Pre mňa je veľkým potešením, keď vidím napravo a naľavo od generálneho tajomníka OSN slovenských predstaviteľov," uviedol Fico. Vo vysokých funkciách v OSN pôsobia viacerí slovenskí diplomati: Miroslav Lajčák predsedá Valnému zhromaždeniu OSN, námestníkom generálneho tajomníka OSN pre politické záležitosti je Miroslav Jenča, Oľga Algayerová je výkonnou tajomníčkou Európskej hospodárskej komisie OSN a Ján Kubiš šéfuje Pomocnej misii OSN v Iraku.


Slováci vyrovnali negatívny rekord. Bokroš: Niektorí sa zľakli národného tímu

Online prenos

Slováci pobavili publik...

Reakcia trénera

Prehru berú pozitívne

Slovenská dvadsiatka prehrala v úvode šampionátu v Kanade s domácim výberom 0:5.

TORONTO. Slovenskí hokejisti dostali na úvod juniorských MS studenú sprchu od suverénnej Kanady. Viac ako debakel 0:5 mrzel trénera Ernesta Bokroša chabý ofenzívy prejav, ktorého výsledkom bolo len šesť striel na bránku súpera. Naopak, potešil ho výkon brankára Adama Húsku, avizoval však, že v nasledujúcom dueli s USA dostane šancu Matej Tomek. Z taktického hľadiska zvládli slovenskí juniori len prvú tretinu. Vo väčšine prípadov si úspešne rozobrali útočiacich hráčov súpera, dostatočne vykryli priestor pred Húskom a až na niekoľko nebezpečných striel nepustili favorita do gólových kombinácií. Zlom nastal v 26. minúte, keď po zbytočnom prepadnutí vpredu odštartoval gólovú lavínu domácich Jeremy Lauzon. "Do stretnutia sme vstúpili dobre pripravení. Kanaďania nás ničím nás neprekvapili, žiaľ, dnes sme hrali len s defenzívou, a preto sme nemohli priaznivé skóre dlho udržať. Smerom dopredu sme sa nevedeli presadiť. Fungovali nám len dva útoky a šesť striel z našej strany je veľmi málo. Výsledok ovplyvnili aj inkasované góly v oslabení či dve chyby, ktoré sme navyše k tomu urobili. Z takýchto zápasov si musíme vziať predovšetkým pozitíva, chlapci urobili maximum. Žiaľ, slabá ofenzíva je naša stará bolesť," konštatoval pre TASR Bokroš. Po prelomení kompaktného prejavu sa Slovákom zrútil celý systém. Chybili aj v obrane, no horšie bolo, že smerom dopredu boli absolútne bezzubí. Za štyridsať minút vyslali na kanadskú bránku len tri strely, v záverečnej časti pridali rovnaký počet. So šiestimi platnými pokusmi vyrovnali negatívny rekord juniorských svetových šampionátov. "Sklamanie. Myslím si, že je to veľmi zle číslo bez ohľadu na to či sme hrali s Kanadou alebo nie. Musíme sa vedieť viac presadiť, tlačiť sa do bránky, strieľať. Niektorí hráči sa národného dresu zľakli viac, než by sa mali," zdôraznil Bokroš. Šéftréner dvadsiatky sa spoločne s realizačným tímom zhodol na tom, že jedným z mála pozitív duelu s Kanadou bol výkon Adama Húsku. Devätnásťročný brankár, ktorý sa predstavil aj na uplynulom šampionáte, kryl 39 striel a mal vyše 88-percentnú úspešnosť zásahov. "Som s ním spokojný, urobil maximum. Až na jedného obrancu pracovala slušne aj obrana vzhľadom na to, pod akým tlakom sme boli. Najviac som sklamaný z ofenzívy. Útok sa nedokáže presadiť podľa našich predstáv a začína to už na buly." Napriek výbornému výkonu nemá Húska ešte istý post jednotky. "Proti Američanom máme v pláne postaviť Maťa Tomeka a po dvojzápase sa rozhodneme, kto by smeroval ako jednotka na druhú časť duelov. Poradím sa s trénerom brankárov aj realizačným tímom," ozrejmil Bokroš pre TASR. Už v noci na štvrtok čaká jeho zverencov ďalší zámorský výber. Keďže pôjde o podobný herný štýl ako v prípade Kanady, Bokroš vie, čo môže od Američanov očakávať. Zo vstupného debaklu 0:5 plánuje hráčom za krátky čas vštepiť do hláv len pozitíva. "Chlapcov musíme povzbudiť, myslieť pozitívne. Boli tam aj chyby, aj dobré veci a od tých sa musíme odraziť. Samozrejme, na chyby je potrebné poukázať. Isté je, že sa pokúsime byť lepší ako s Kanadou," avizoval hlavný kormidelník. Duel s USA je na programe už o 1.30 SEČ, teda približne 21 hodín po konci stretnutia s Kanadou. Vedenie reprezentácie hráčov na program dlhodobo pripravovalo. "Chlapcom stále vysvetľujeme, že toto je turnajový spôsob. Robíme všetko preto, aby sme sa tomu čo najviac prispôsobili. Hneď po zápase sme ich vzali na hotel, aby mohli ísť do postelí a dobre zregenerovali. Ráno si uplynulý duel krátko zhrnieme a pozrieme sa dopredu, pretože nás čaká obdobný súper ako Kanada," dodal Bokroš.


Údajného bossa takáčovcov prepustili na slobodu

Ľubomíra Kudličku prepustili z väzby na kauciu vo výške 100-tisíc eur.

BRATISLAVA. Údajný boss skupiny takáčovcov Ľubomír Kudlička., prezývaný Kudla, sa dostal na slobodu. Špecializovaný trestný súd ho prepustil z väzby na kauciu vo výške 100-tisíc eur. Informuje o tom spravodajský portál Aktuality.sk a vo svojom večernom spravodajstve na to upozornila aj televízia Markíza. "Sudca pre prípravné konanie Špecializovaného trestného súdu v Banskej Bystrici rozhodol 21. júla o prepustení z väzba na slobodu obvineného Ing. Ľ. K.," povedala pre portál i televíziu hovorkyňa Špecializovaného trestného súdu Katarína Kudjaková. Súd podľa jej slov nahradil väzbu prijatím peňažnej záruky vo výške 100.000 eur, ako aj dohľadom probačného a mediačného úradníka. Obvinenému súd uložil povinnosť oznámiť mu každú zmenu miesta pobytu. Televízia i portál informujú, že o tento prípad sa zaujíma aj generálny prokurátor Jaromír Čižnár. Ten si vyžiadal stanovisko špeciálneho prokurátora k zákonnosti rozhodnutia Špecializovaného trestného súdu. Taktiež aj zákonnosti postupu prokurátora. Koncom januára rozbehla polícia akciu, pri ktorej zatkli 13 ľudí. Polícia išla po skupine takzvaných takáčovcov. Obvinení sa podľa prokuratúry dopustili viacerých trestných činov, ako napríklad založenie zločineckej skupiny, hrubý nátlak či podvod. Medzi obvinenými bol aj údajný boss skupiny Ľubomír Kudlička., prezývaný Kudla. Ten všetky obvinenie odmietal. Vo februári ho do väzby poslal Najvyšší súd. Teraz sa dostal na slobodu na kauciu.


Turbulencie na trhu s ropou oslabili akcie aeroliniek

Vývoj na ázijských trhoch zamiešal zhoršený výhľad ratingu Hongkongu.

NEW YORK. Americký akciový trh v pondelok oslabil. Víkendový útok na závod saudskoarabskej ropnej spoločnosti Saudi Aramco totiž zvýšil obavy z narušenia dodávok ropy v čase, keď výhľad globálnej ekonomiky poškodzuje neistota. Priemyselný index Dow Jones oslabil o 0,5 percenta na 27 076,82 bodu, čím sa skončil jeho rast trvajúci osem dní. Index S&P 500 klesol o 0,3 percenta na 2 997,96 bodu. Išlo o jeho najväčšiu stratu za dva týždne. Technologický Nasdaq si pohoršil o 0,3 percenta na 8 153,54 bodu, ale index menších spoločností Russell 2000 stúpol o 0,4 percenta na 1 584,60 bodu. Rast cien ropy podporil ťažobné firmy, ale negatívne vplýval na akcie leteckých firiem. Spoločnosť American Airlines Group zlacnela o 7,3 percenta a prepravca Delta Air Lines klesol o 1,6 percenta. Okrem toho akcie automobilky General Motors oslabili o 4,3 percenta v reakcii na to, že vyše 49 tis. členov odborovej organizácie United Auto Workers vstúpilo do štrajku. Turbulencie v oblasti cien ropy trochu zatienili hlavnú očakávanú udalosť tohto týždňa, a to zasadanie amerického Federálneho rezervného systému (Fed), ktorý bude rozhodovať o úrokoch. Investori sú presvedčení, že centrálna banka USA zníži krátkodobú úrokovú sadzbu o štvrť percentuálneho bodu. Vývoj na ázijskom akciovom trhu bol v utorok zmiešaný. Čínske indexy klesli po tom, ako agentúra Moody's zhoršila výhľad ratingu Hongkongu. Agentúra uviedla, že politické protesty ukázali slabosť hongkonských inštitúcií. Nepokoje "poškodili jeho príťažlivosť ako obchodného a finančného centra", dodala. Po tom, ako agentúra Moody's zmenila výhľad ratingu Hongkongu na negatívny, čínsky akciový index Shanghai Composite klesol o 1,7 percenta a hongkonský index Hang Seng oslabil o jedno percento. Hlavný japonský index Nikkei 225 sa však zotavil z úvodných strát a prilepšil si o 0,1 percenta na 22 001,32 bodu.


Najnovší vývoj okolo 737 MAX môže stáť Boeing ďalšie miliardy

Nevyspytateľnosť systému MCAS mali zamestnanci Boeingu účelovo zatajiť.

NEW YORK. Americký výrobca lietadiel Boeing bude možno musieť vynaložiť ďalšie miliardy dolárov na problém spojený s uzemnením strojov 737 MAX. Dôvodom sú najnovšie informácie o zavádzajúcich správach zamestnancov firmy úradom počas testovania lietadiel, čo by mohlo viesť k ďalšiemu odkladu návratu strojov 737 MAX do prevádzky. Na základe informácií z konca minulého týždňa zamestnanci Boeingu počas testovacieho letu zavádzali Federálny úrad pre letectvo (FAA) o bezpečnostnom systéme MCAS. Ten je spájaný s haváriou lietadiel 737 MAX indonézskych aerolínií Lion Air z októbra minulého roka a lietadla rovnakého typu spoločnosti Ethiopian Airlines z marca tohto roka. Ako ukázala interná komunikácia dvoch zamestnancov Boeingu z roku 2016, systém MCAS sa počas testovania "choval nevyspytateľne". Nové zistenia znamenajú pre Boeing ďalšie skomplikovanie už aj tak zložitej situácie. Na začiatku pondelkového obchodovania klesla hodnota akcií Boeingu o 2 %, čo je ďalší pokles k 18-percentnému poklesu hodnoty akcií od druhej tragickej havárie lietadla 737 MAX. Boeing stále pokračuje s výrobou týchto lietadiel, aj keď miernejším tempom, podľa analytikov UBS a Credit Suisse je tu však stále vyššia pravdepodobnosť, že firma produkciu v dôsledku ďalšieho odkladu zastaví. Ako povedal analytik UBS Myles Walton, podľa analytikov banky rastie riziko, že certifikačný let sa v novembri neuskutoční. V takom prípade by k návratu 737 MAX do prevádzky do konca roka nedošlo.


V malých stanoch, pod náporom snehu. Mrazivá zima ohrozuje utečencov  v Grécku

V Grécku klesá teplota aj pod desať stupňov Celzia. Krajina ani utečenci na to nie sú pripravení.

ATÉNY, BRATISLAVA. Najprv to bol sneh, teploty aj desať stupňov pod bodom mrazu. A potom mrznúci dážď. Grécko prekvapila neobvykle studená zima, no pre utečencov, ktorí v krajine uviazli, to znamená existenčné ohrozenie. Videá, ktoré dávajú na sociálne siete utečenci z gréckych ostrovov, ukazujú ľudí, ktorí prežívajú v malých stanoch a tie sa prepadávajú pod ťarchou snehu. Za silného sneženia čakajú v rade na záchody alebo sprchu. Brodia sa mrznúcim blatom. Utečenci na ostrove Lesbos nemajú ani ohrievače. „Pozrite sa, aj takto musia ľudia žiť,“ hovorí po francúzsky na jednom z videí jeden z utečencov. „Tieto rodiny platia vysokú cenu za európsky cynizmus a hanebnú dohodu s Tureckom,“ uviedol vo vyhlásení Clement Perrin, šéf misie Lekárov bez hraníc v Grécku. Tieto tábory totiž vznikli na jar minulého roka. Európa vtedy s Tureckom uzavrela dohodu o vracaní utečencov, ktorí sa dostali na grécke ostrovy, no tá sa netýkala tých, ktorí v Grécku už boli. Ak sa pozriete dnu, vidíte len dym. Práve som sa snažil umyť si ruky v studenej vode, ale stále sú špinavé. Nemôžem si vyčistiť ani oblečenie. Už mesiac som sa nemal kde osprchovať. A tak v krajine uviazlo asi 50-tisíc utečencov, ktorí nemohli ísť ďalej do Európy, lebo sa uzavrela balkánska cesta. Úrady vtedy dúfali, že ide len o dočasné riešenie a že krajiny si utečencov postupne preberú. Začínala sa jar, na zimu myslel málokto, dovtedy mala byť situácia uzavretá. Krajiny si však utečencov berú len veľmi neochotne a desaťtisíce ľudí v Grécku ostávajú. Často v malých stanoch, niekde pod holým nebom. V kombinácii s krutou zimou vznikla nová krízová situácia. „Je to neudržateľné,“ citujú New York Times hovorcu komisára OSN pre utečencov Rolanda Schoenbauera. Potvrdil, že dostáva z Grécka správy o riziku zdravotných problémov súvisiacich s chladom a vlhkosťou. „Ukazuje to, čo sa stane, keď sa snažíte do táborov natlačiť priveľa ľudí,“ hovorí. Kritická situácia nie je len na ostrovoch, ale aj na pevnine, najmä na severe krajiny. „Gréci nie sú pripravení na takúto zimu, cesty sú v katastrofálnom stave, neodhrnuté,“ hovorí pre SME Katarína Zollerová, koordinátorka projektu Vysokej školy svätej Alžbety, ktorá má kliniky v táboroch v Alexandrii a Verii. Neodhrnuté cesty cítiť najmä pri jazdách sanitkou, ktorá má celoročné pneumatiky, v Grécku by zimné gumy mali zmysel len na pár dní v roku. V samotných táboroch je situácia lepšia ako na ostrovoch. Vo Verii bývajú utečenci v bývalých kasárňach, v Alexandrii ich asi tristo žije v maringotkách alebo obytných kontajneroch, každý má vlastné kúrenie. Sprchy či záchody však majú inde. „Často nám teda ochorejú, keď sa po sprchovaní presúvajú späť do vyhriatej maringotky,“ hovorí Zollerová. Ďalším problémom je, že utečenci zo Sýrie nie sú zvyknutí chodiť v topánkach. Majú síce od darcov teplé oblečenie, no chodia v šľapkách, často bez ponožiek. „Máme veľa ponožiek, rozdávame im ich, ale oni nich odmietajú. Zo Sýrie nie sú zvyknutí na takéto mrazy,“ tvrdí koordinátorka. Chlad cítiť aj v samotnej klinike, kde je napriek trom ohrievačom desať až pätnásť stupňov. Deti sa nemôžu pri prehliadke vyzliecť a ani merať teplotu v takýchto podmienkach nemá zmysel. Kritická situácia je aj v srbskom Belehrade, kde asi 1500 utečencov z Pakistanu a Afganistanu prežíva v opustených kasárňach, sú medzi nimi i deti. Mnohí sú tam už niekoľko mesiacov, nemajú prístup k vode ani k elektrine, v teple sa držia len vďaka ohňom, ktoré zakladajú priamo v opustených budovách. „Ak sa pozriete dnu, vidíte len dym,“ cituje CNN Hajata Alího, 40-ročného utečenca, ktorý podľa vlastných slov pred ôsmimi mesiacmi utiekol pred Talibanom z pakistanského údolia Svát. „Práve som sa snažil umyť si ruky v studenej vode, ale stále sú špinavé. Nemôžem si vyčistiť ani oblečenie. Už mesiac som sa nemal kde osprchovať,“ dodáva. Väčšina ľudí v týchto budovách prespáva na špinavých matracoch pohodených na studenej betónovej podlahe. Nemajú žiadne záchody, súkromie, nemajú sa kde umyť. Srbské ministerstvo sociálnych vecí vyzvalo ľudí, aby utečencom nepomáhali, aby neostávali v týchto podmienkach, no humanitárne organizácie napriek tomu utečencom distribuujú jedlá. „Denne rozdávame tisíc jedál, napriek tomu sa nám vždy všetko minie,“ cituje web Balkan Insight Paula Lingera z organizácie Hot Food Idomeni, ktorá pred rokom pomáhala utečencom, ktorí uviazli v Grécku pri hraniciach s Macedónskom. „Toto je krízová reakcia.“ Vláda tvrdí, že má nocľah pre všetkých utečencov a tí, ktorí žijú v opustených budovách, tak robia dobrovoľne, aby sa vyhli azylovému systému. „Majú svoje rôzne dôvody – čakajú na prevádzačov, na prevod peňazí alebo sa len boja azylového systému,“ hovorí pre CNN Ivan Miškovič zo srbského komisariátu pre utečencov a migráciu. Stephane Moissang z Lekárov bez hraníc však tvrdí, že Srbsko nemá v táboroch dosť miesta. „Už teraz sú plné a počet ľudí prevyšuje ich kapacitu. Utečenci dnes nemajú inú možnosť ako prespávať v chladných, otvorených budovách, a to aj v mrazivých teplotách,“ povedal. Nikto nevie predpovedať, dokedy budú tieto podmienky pokračovať. Utečenci v Srbsku nemajú ani nádej, že si ich zoberú krajiny Európskej únie, keďže krajina ešte nie je členom spolku. Rovnako minimálna je šanca, že sa opäť otvorí balkánska cesta a ľudia sa posunú ďalej smerom do Nemecka. Zatiaľ sa čaká, kým sa skončia mrazy. Potom príde jar a opäť bude možné kľúčové rozhodnutie o nejaké tie mesiace posunúť.   Tento text ste mohli čítať vďaka tomu, že platíte za obsah. Vážime si to.


Mourinho kritizoval trénera súpera za oslavu gólu. Bolo to ponižujúce, vyhlásil

Ak chceme v športe potláčať emócie, zostaňme radšej doma a venujme sa niečomu inému ako práci trénera, reagoval Antonio Conte.

LONDÝN. Návrat na Stamford Bridge mal pre portugalského futbalového trénera Joseho Mourinha trpkú príchuť. Manchester United prehral v šlágri anglickej Premier League na pôde londýnskej Chelsea vysoko 0:4. Bývalého kouča Londýnčanov okrem hrubých chýb v obrane vytočila aj búrlivá oslava štvrtého gólu, ktorou sa prezentoval kouč domácich Antonio Conte. "Tréner by nemal takto búrlivo oslavovať, keď je stav 4:0. Keby sa domáci ujali vedenia 1:0, nepoviem nič. Bolo to pre nás ponižujúce," citovala slová Mourinha agentúra AP. Conte svojmu kolegovi oponoval. "Ak chceme v športe potláčať emócie, zostaňme radšej doma a venujme sa niečomu inému ako práci trénera," zdôraznil bývalý tréner talianskej reprezentácie a Juventusu Turín. Mourinho stavil na pozornú defenzívu, no jeho taktika sa už v prvej minúte začala rúcať ako domček z karát, keď nedorozumenie Daleya Blinda s Chrisom Smallingom potrestal španielsky krídelník Pedro Rodriguez. Po ďalšom zaváhaní obrany United po rohovom kope zvýšil Gary Cahill na 2:0. Po zmene strán spečatili triumf Chelsea Eden Hazard s N'Golom Kantem. Mourinho ani v najhoršom sne nepočítal s tým, že Manchester United inkasuje už po niekoľkých sekundách. "Ak idete do zápasu s premyslenou stratégiou, nemôžete si dovoliť inkasovať taký rýchly a lacný gól. Bol to jeden z tých zápasov, keď sme nášho súpera posadili na koňa bez toho, aby pre to niečo urobil," priznal. "V obrane sme neuveriteľne kiksovali a za individuálne chyby sme tvrdo pykali." Conte bol spokojný, že výkony Chelsea majú stúpajúcu tendenciu. "Som veľmi rád, že sme zdolali priameho konkurenta v boji o popredné priečky. Lepší začiatok sme si ani nemohli želať," vyhlásil Talian. "Boli sme rýchli pri práci s loptou a vytvorili sme si dostatok šancí, z ktorých rezultovali góly. Na hráčoch vidím počas tréningov obrovské zanietenie. Potešiteľné je, že ho dokážu preniesť aj do zápasov."


Trumpovej vláde hrozí platobná neschopnosť

Trump trvá na financovaní hraničného múru s Mexikom.

WASHINGTON. Administratíva amerického prezidenta Donalda Trumpa s predstaviteľmi Kongresu ďalej rokuje o podmienkach financovania federálnej vlády, ktorej od soboty hrozí platobná neschopnosť. Trump podľa hovorcu Bieleho domu Seana Spicera súčasne trvá na tom, aby zákonodarcovia vyčlenili peniaze pre stavbu múru na hraniciach s Mexikom, uviedla v pondelok agentúra Reuters. Bez príslušného súhlasu Kongresu hrozí, že vláda nebude mať od soboty peniaze na svoju prevádzku. Republikáni prezidenta Trumpa síce majú v oboch komorách parlamentu väčšinu, ale v stočlennom Senáte, kde majú 52 mandátov, potrebujú na presadenie finančných opatrení 60 hlasov. Bez pomoci demokratov sa tak nezaobídu. Takzvaný shutdown, kedy federálna vláda zostala kvôli politickému patu asi dva týždne bez financií, nastal v USA napríklad v roku 2013. Tento stav, kedy boli uzatvorené niektoré štátne inštitúcie, podľa ratingovej agentúry Standard & Poor 'vyšiel americkú ekonomiku približne 24 miliárd dolárov. Trump už v nedeľu na twitteri varoval demokratiov, že bez ich súhlasu príde o peniaze aj zdravotnícka reforma exprezidenta Baracka Obamu, ľudovo zvaná Obamacare. "Obamacare je vo vážnych problémoch. Demokrati potrebujú veľké peniaze, aby mohla fungovať, inak skončí skôr, ako by si ktokoľvek pomyslel," napísal americký prezident. Biely dom podľa denníka The Huffington Post uviedol, že za súhlas s čiastkou 1,5 miliardy dolárov na začatie výstavby hraničného múru ponúkol demokratom okrem iného sedem miliárd dolárov na dotácie poistiek pre Obamacare. Trump podľa Spicera nemieni od požiadaviek na financovanie výstavby múru ustúpiť, lebo ich spolu s výdavkami na armádu považuje za prioritu na posilnenie bezpečnosti USA. Biely dom v pondelok podľa Reuters tiež uviedol, že ďalšie hlasovanie Kongresu o republikánskej náhrade za Obamacare zrejme nemožno čakať ani v nadchádzajúcich týždňoch. Trump sa zaviazal Obamovu zdravotnú reformu zrušiť, zatiaľ sa mu to ale nepodarilo.


Strážnici falšovali výkazy, Epsteina mali kontrolovať pravidelne

Ministerstvo odvolalo riaditeľku manhattanskej väznice.

NEW YORK. Zdroj oboznámený s vyšetrovaním okolností smrti amerického finančníka Jeffreyho Epsteina tvrdí, že príslušníci väzenskej stráže, ktorí mali jeho celu kontrolovať každú pol hodinu, to nerobili a falšovali výkazy o svojich obchôdzkach. Informovala o tom v stredu agentúra AP. Podľa denníka The New York Times (NYT) v osudnú noc strážnici Epsteina neskontrolovali tri hodiny a miesto toho spali. Televízia CBS informovala, že strážnici pracovali podstatne viac, ako predpisujú existujúce normy. Ministerstvo spravodlivosti USA v utorok oznámilo odvolanie riaditeľky manhattanskej väznice. Agentúra AP dodala, že dvaja z príslušníkov väzenskej stráže, ktorých úlohou bolo sledovať Epsteina, boli dočasne postavení mimo službu. Epstein sa o samovraždu pokúsil zrejme aj 23. júla. V reakcii na to vedenie väznice podľa NYT v jeho prípade nariadilo šesť dní trvajúcu špeciálnu kontrolu, ktorá okrem iného spočívala v každodenných návštevách finančníka psychiatrom. Dňa 29. júla však bol tento režim dohľadu zrušený. Federálny väzenský úrad vyslal do väznice, v ktorej si Epstein siahol na život, tím profesionálnych psychológov. Ich úlohou je zistiť, čo a ako sa stalo: mali by urobiť rekonštrukciu z miesta činu, analyzovať, aké mohol mať Epstein motívy pre samovraždu a ako ju spáchal. Finančník a odsúdený pedofil Jeffrey Epstein zomrel v sobotu za zatiaľ nevyjasnených okolností v newyorskej väznici. Epsteina zatkli 6. júla a obvinili zo založenia kriminálnej siete, ktorá mu umožňovala pohlavne zneužívať desiatky neplnoletých dievčat. Americký minister spravodlivosti a generálny prokurátor William Barr v pondelok vyhlásili, že úrady budú pokračovať vo vyšetrovaní prípadu Epstein. Zdôraznil tiež, že vyšetrovať sa budú aj okolnosti smrti finančníka.


V USA umierajú chodci, štatistiky vinia módu SUV

DETROIT, BRATISLAVA. Vysoké terénne autá sa majiteľom môžu zdať bezpečnejšie, no ostatných v premávke ohrozujú oveľa viac. Pravdepodobnosť, že chodec pri zrážke utrpí smrteľné zranenia, je pri SUV dvoj- až trojnásobná v porovnaní s klasickým autom. V USA rastie počet úmrtí chodcov, za posledných desať rokov takmer o polovicu. Odborníci za tým vidia rastúcu popularitu SUV, píše Detroit Free Press. Trend SUV rýchlo rastie, zákazníkom sa páči robustný vzhľad, terénne schopnosti, vysoký posed ale aj vyšší pocit bezpečnosti. pre chodcov však môžu byť takéto autá oveľa nebezpečnejšie. Pri klasickom aute totiž nos auta príde do kontaktu najprv s nohami. Pri SUV je oveľa skôr ohrozený hrudník či dokonca hlava. V rokoch 2009 až 2016 narástol počet úmrtí chodcov zapríčinených SUV o približne 70 až 80 percent, cituje výskumy Detroit Free Press. Americký úrad pre bezpečnosť cestnej premávky (NHTSA) navyše nevenuje väčšiu pozornosť ochrane chodcov pri náraze. Európska nezávislá agentúra EuroNCAP testuje aj ochranu chodcov pri náraze. Automobilky tak musia zlepšovať pasívnu bezpečnosť chodcov (lepšie deformačné zóny okolo nárazníka a kapoty) ako aj aktívnu bezpečnosť (systém núdzového brzdenia, upozornenie na chodca svetlom). Vďaka lepšej ochrane chodcov sú aj štatistiky úmrtnosti lepšie v Európe ako v USA, no na starom kontinente začala úmrtnosť chodcov v posledných rokoch stagnovať. Do zvyšovania bezpečnosti chodcov sa môžu zapojiť aj mestá. Napríklad New York znížil počet smrteľných nehôd chodcov za posledné štyri roky na polovicu. Dosiahol to tak, že v kritických úsekoch znížil povolenú rýchlosť, zahustil sieť priechodov pre chodcov a zlepšil pouličné osvetlenie. Vodiči tak majú väčšiu šancu chodca zbadať a chodci väčšiu motiváciu ísť po priechode miesto prebiehania po ceste.


Hudobný skladateľ LaShawn Daniels zahynul pri autohavárii

Daniels sa podieľal na skladbách Say My Name od Destiny's Child či Telephone od Lady Gagy.

NEW YORK. Americký skladateľ hudobných hitov LaShawn Daniels zomrel vo veku 41 rokov. Informovala o tom v stredu stanica BBC s odvolaním sa na vyhlásenie jeho manželky, ktorá na sociálnej sieti Instagram oznámila, že Daniels zahynul pri autohavárii v štáte Južná Karolína. Ako spoluautor hudby sa podieľal na skladbách Say My Name (Destiny's Child), Telephone (Lady Gaga), It's Not Right but It's Okay (Whitney Houstonová), He Wasn't Man Enough (Toni Braxtonová), You Rock My World (Michael Jackson), If You Had My Love (Jennifer Lopezová), Angel (Natasha Bedingfieldová), Holler (Spice Girls), The Boy Is Mine (Brandy and Monica) či Can't Leave 'em Alone (Ciara). Daniels v roku 2000 získal hudobnú cenu Grammy v kategórii najlepšia R&B skladba za spoluautorstvo zmienenej piesne Say My Name. Na Grammy ho nominovali ešte ďalších sedemkrát. Daniels pravidelne spolupracoval s hudobným producentom Rodneym Jerkinsom vystupujúcim pod pseudonymom Darkchild. Daniels po sebe zanechal manželku April, s ktorou bol zosobášený 20 rokov, a troch synov.


SHMÚ varuje pred povodňami z dažďa a búrkami s krúpami

BRATISLAVA. V okresoch Nitra, Partizánske, Zvolen a Bardejov. a môžu v nedeľu vzhľadom na očakávané zrážky vyskytnúť sprievodné povodňové javy mimo tokov. Slovenský hydrometeorologický ústav (SHMÚ) preto vydal pre tento okres výstrahu 2. stupňa, o ktorej informuje na svojej webovej stránke. Búrky s krúpami hrozia v pondelok v štyroch krajoch. Slovenský hydrometeorologický ústav (SHMÚ) vydal výstrahu prvého stupňa pred búrkami pre Žilinský, Banskobystrický, Prešovský a Košický kraj.S búrkami môžu byť spojené krátkodobé, ale intenzívne lejaky, pri ktorých môžu úhrny dosiahnuť 20 - 40 mm a nárazy vetra rýchlosť 18 - 20 m/s (65 - 70 km/h). Pri spomínaných búrkach je možný výrazný, prechodný vzostup vodných hladín na malých tokoch a výskyt povodňových úkazov mimo tokov. Výstrahy platia od 11:00 hod do 20:00.


Poslanci odmietli Poliačikovu novelu zákona o odpadoch

Poliačik chcel znížiť množstvo zbytočného plastového odpadu produkovaného organizáciami štátnej správy.

BRATISLAVA. Novelu zákona o odpadoch, ktorej cieľom bolo znížiť množstvo zbytočného plastového odpadu produkovaného organizáciami štátnej správy, neposunuli poslanci Národnej rady do druhého čítania. Nezaradený poslanec Martin Poliačik navrhoval dve opatrenia, ktoré by prispeli k lepšiemu životnému prostrediu a k napĺňaniu dlhodobých cieľov efektívneho odpadového hospodárstva a to znižovaním produkcie (nielen) plastového odpadu.Prvým opatrením bolo zaviazanie orgánov a organizácií v štátnej správe k nákupu nealkoholických nápojov výhradne vo vratných zálohovaných obaloch (plastových či sklenených) alebo k podávaniu pitnej vody z verejného vodovodu namiesto balenej vody.Druhým opatrením bol zákaz pre orgány a organizácie štátnej správy nakupovať a obstarávať jednorazové plastové obaly, príbory, taniere, miešadlá na nápoje a slamky, s výnimkou slamiek určených a používaných na lekárske účely. Poslanci prerokovali aj návrh novely Civilného mimosporového poriadku z dielne nezaradenej poslankyne Národnej rady Martiny Šimkovičovej. Hlasovať o ňom budú až na budúcej schôdzi. Rozhodli o tom vo štvrtok hlasovaním.


Premávku na španielskych železniciach narušil štrajk

Národný železničný dopravca v stredu nevypraví stovky spojov.

MADRID. Španielsky národný železničný dopravca Renfe zrušil v stredu stovky vlakových spojov v dôsledku štrajku zamestnancov, hoci ide z hľadiska cestovania o jeden z najrušnejších dní roka. Informovala o tom agentúra AP. Španielsky Všeobecný zväz pracujúcich vyhlásil štrajk v súvislosti s nedostatkom personálu, ktorý podľa neho vedie k prepracovanosti zamestnancov a nízkej kvalite služieb. Uvádza, že pre štátny podnik Renfe pracuje približne 14-tisíc ľudí. vlakových spojov nevypraví v stredu španielsky národný železničný dopravca Renfe. Dopravca oznámil, že v stredu, keď mnohí ľudia vyrážajú na letnú dovolenku, nevypraví viac ako 700 spojov. Uvedená odborová organizácia plánuje štrajky aj počas ďalších troch rušných dní - 14. a 31. augusta a 1. septembra. Akcie sú časovo rozdelené na dva štvorhodinové úseky. Španielska vláda stanovila, že premávka musí byť počas štrajkov zachovaná aspoň v minimálnom rozsahu.


Dve Češky už zdolala, vo finále ju čaká tretia. Cibulková zabojuje o titul

Zverenkyňa trénera Mateja Liptáka sa v novom rebríčku posunie z 12. miesta na ôsme a možno až na siedme miesto - najlepšie v kariére.

WU-CHAN, BRATISLAVA. Dominika Cibulková je v závere sezóny vo výbornej forme. V sobotu nastúpi v čínskom Wu-chane vo finále turnaja WTA proti českej ľaváčke Petre Kvitovej. V novom rebríčku sa z doterajšieho 12. miesta posunie na ôsme, čo je jej najlepšie umiestnenie v kariére a v prípade finálového víťazstva bude dokonca siedma.  Len Daniela Hantuchová mala v roku 2003 na 5. mieste lepší renking.  V priebežnom poradí Champions Race za výsledky v tomto roku patrí 27-ročnej Bratislavčanke siedme miesto. Má skvelé vyhliadky dostať sa na októbrový šampionát WTA Tour ôsmich najlepších tenistiek v Singapure. Cibulková zdolala v najľudnatejšom meste strednej Číny, v takmer 10-miliónovom Wu-chane, v semifinále Rusku Svetlanu Kuznecovovú 3:6, 6:3, 6:4. Od prvého kola odohrala na kurte s tvrdým povrchom päť zápasov a štyri z nich boli trojsetové. Pritom vo štvrtok si poradila s dvoma českými tenistkami. Najprv popoludní vyhrala v osemfinále nad Karolínou Plíškovou 6:2, 6:2 v súboji, ktorý museli zo stredy presunúť pre dážď, a potom vo večernom štvrťfinále vyradila Barboru Strýcovú 6:3, 3:6, 6:4 - zápas sa skončil až po polnoci miestneho času.  Po pätnástich hodinách už čakal zverenkyňu trénera Mateja Liptáka duel s Ruskou Svetlanou Kuznecovovou. "Snažila som sa nemyslieť na to, že som unavená a že som mala za sebou náročný deň a necítim sa fit," vravela Cibulková v konferenčnom rozhovore pre slovenské médiá. "Takže som sa snažila sústrediť len na svoju hru a na to, čo chcem robiť. Počas celého zápasu som hrala dobre, tlačila som na Kuznecovovú a nedala som jej dýchať. Vedela som, čo mám hrať, no boli tam tesné lopty a zopár mi ich nevyšlo. Koncovku tretieho setu som zvládla veľmi dobre aj po fyzickej stránke." Slovenská tenistka nosí so sebou na kurt zápisník, v ktorom má napísané hlavné zásady svojej hry. Že musí byť neustále aktívna, chodiť si do dvorca po fiftíny, nesmie vypustiť žiadnu výmenu. Občas si ich musela pripomenúť - a to jej pomáhalo. V sobotu si zápisník prinesie na zápas proti Kvitovej. S dvojnásobnou wimbledonskou víťazkou má nepriaznivú bilanciu 2:4, no posledné dva súboje - na harde v Sydney 2013 aj v Indian Wells 2014 s Kvitovou v dvoch setoch vyhrala. "Na tomto turnaji nič nie je ľahké," povedala Cibulková pre oficiálnu stránku WTA. "Od začiatku som musela zvládnuť ťažké zápasy a vo finále to bude ďalší náročný súboj. Aj proti Petre chcem pokračovať vo víťaznom ťažení." Česká tenistka rozdrvila v semifinále Rumunku Simonu Halepovú 6:1, 6:2. Ťažila zo svojho delového servisu, dobrého returnu, v krátkych výmenách bola presnejšia. Kvitová so 182 centimetrami je o 21 cm vyššia ako Cibulková. Pre slovenskú jednotku to bude tento rok už piate finále na turnaji WTA. Úspešná bola v apríli na harde v Katoviciach aj v júni na tráve v Eastbourne, kým v máji na antuke v Madride a vo februári na harde v Acapulcu prehrala.


SNS kritizovala útok spojencov v Sýrii bez mandátu OSN

Strana SNS je útokom v Sýrii znepokojená.

BRATISLAVA. Slovenská národná strana (SNS) so znepokojením prijala správy o použití sily v medzinárodných vzťahoch bez mandátu Rady bezpečnosti Organizácie Spojených národov i bez formálneho vyhlásenia vojny. Uvádza to podpredseda SNS a predseda Výboru NR SR pre obranu a bezpečnosť Anton Hrnko vo vyhlásení, ktoré agentúre SITA zaslala riaditeľka kancelárie predsedu SNS Zuzana Škopcová. "Uvedomujeme si, že situácia v celej oblasti východného Stredomoria je dlhodobo zložitá, avšak posledný vývin po vojenskej porážke tzv. Islamského štátu vzbudzoval nádej, že zainteresované veľmoci sa pokúsia nájsť modus vivendi, ktorý by ťažko skúšaným národom Blízkeho východu konečne priniesol mier. Nevidíme radi, aj keď ide o našich spojencov, ak sa v medzinárodných vzťahoch uplatňuje systém najskôr udri a potom zisťuj, či úder bol oprávnený," píše sa vo vyhlásení národniarov. Slovenská národná strana bude v rámci vládnej koalície pôsobiť tak, aby vláda SR na všetkých fórach podporovala mierové riešenia medzinárodných vzťahov a iné riešenia sa neprijímali mimo rámca existujúceho medzinárodného práva.Podľa Hrnka je použitie chemických zbraní neospravedlniteľné, ale prijímať opatrenia vojnového charakteru na základe „príliš hodnoverných domnienok“ neprispieva stabilizácii medzinárodných vzťahov. "Vyslanie tímu Organizácie pre zákaz chemických zbraní do Sýrie vyvolalo opodstatnené očakávania, že sa domnienky zmenia na istotu v prospech jednej alebo druhej strany, a teda sa aj príjmu adekvátne opatrenia v súlade s medzinárodným právom. Žiaľ, nestalo sa. Opäť vzniknú pochybnosti, ktoré ešte viac zostria aj tak už príliš veľké napätie na medzinárodnej scéne," konštatuje Hrnko. Zodpovednosť hlavných aktérov medzinárodných vzťahov je mimoriadne veľká, zdôrazňuje sa v stanovisku národniarov. "Musia urobiť všetko, čo je v ich silách, aby pre ľudstvo zabezpečili trvácny mier". Slovenská republika vníma cielený zásah spojencov na vojenskú infraštruktúru pod kontrolou sýrskej vlády ako snahu zamedziť ďalšiemu použitiu chemických zbraní proti civilistom v Sýrii. Uviedol to v stanovisku pre agentúru SITA hovorca ministerstva zahraničných vecí Peter Susko. "Vojenský zásah vnímame ako limitovaný a presný úder voči vojenským cieľom, ktoré sa podieľajú na plánovaní a výkone chemických útokov," dodal hovorca slovenskej diplomacie.Podľa Suska je nespochybniteľné, že v Sýrii došlo v uplynulých rokoch k opakovanému použitiu chemických zbraní proti civilnému obyvateľstvu, napriek tomu, že sýrska vláda už v roku 2013 na seba prevzala záväzky vyplývajúce z Dohovoru o zákaze chemických zbraní zlikvidovať svoje zásoby týchto zbraní, ako aj kapacity pre ich výrobu. "Slovenská diplomacia použitie akékoľvek chemických zbraní čo najostrejšie odsudzuje a považuje ho za neprípustné. Opakovane pripomíname nevyhnutnosť intenzívneho diplomatického úsilia, ktorého cieľom musí byť nájsť riešenie sýrskeho konfliktu a ukončiť utrpenie nevinných ľudí," dodal v stanovisku Susko. Spojené štáty, Francúzsko a Británia zaútočili v Sýrii, aby potrestali prezidenta Baššára al-Asada za zjavný chemický útok proti civilistom a odradili ho od toho, aby to spravil znovu, oznámil americký prezident Donald Trump. Podľa zástupcov Pentagonu bol útok namierený proti Asadovmu programu vývoja a výroby chemických zbraní. Útok bol zameraný na tri ciele na západe Sýrie. Strely smerovali na vedecko-výskumné stredisko v oblasti Damasku, ktoré bolo údajne centrom výskumu, vývoja, výroby a testovania technológií chemických a biologických zbraní. Druhým cieľom bol sklad chemických zbraní západne od mesta Homs a tretím sklad zbraňového príslušenstva a zároveň dôležité veliteľské stanovište tiež západne od Homs.


Peking chce rozšíriť vplyv komunistickej strany na čínsku diaspóru

Komunistická strana Číny sa snaží o kontrolu a vplyv aj v zahraničí.

PEKING. Popredný čínsky líder vyzval vládnucu komunistickú stranu, aby sa snažila presvedčiť etnických Číňanov žijúcich mimo pevninskej Číny - i tých v zámorí - nech v rámci oživenia ducha čínskeho národa pomáhajú pri realizácii národných záujmov a pri budovaní tzv. "čínskeho sna". Vyhlásenie predsedu Čínskeho ľudového politického poradného zhromaždenia Jü Čeng-šenga prichádza v čase, keď západné štáty začínajú čoraz viac sledovať snahy Komunistickej strany Číny mať kontrolu a vplyv i v zahraničí. Týka sa to aj čínskej diaspóry v krajinách ako Austrália či USA, komentuje agentúra AP. Na otváracej schôdzke politického poradného zhromaždenia Jü v sobotu povedal, že strana starostlivo pracuje na tom, aby podnecovala vlastenectvo u mladých ľudí v Hongkongu a Macau, ale aj mládeže, ktorá žije vo vzdialenom zahraničí. Politické poradné zhromaždenie, ktorému Jü Čeng-šeng predsedá, je hlavnou organizáciou tzv. Zjednoteného frontu čínskeho ľudu, ktorý združuje predstaviteľov etnických menšín, dôležitých podnikateľov, náboženské skupiny, umelcov i iné zložky čínskej spoločnosti, vysvetľuje oficiálna čínska tlačová agentúra Sinchua.


Vodič BMW predbiehal policajtov rýchlosťou 177 km/h

Keďže pokutu 800 eur nezaplatil na mieste, bol mu zadržaný vodičský preukaz.

MICHALOVCE. Polícia zastavila 33-ročného vodiča BMW z Michalovského okresu. Na ceste medzi Veľkými Kapušanmi a Vojanmi predbiehal policajnú hliadku, informovala Jana Mésarová, hovorkyňa Krajského riaditeľstva PZ v Košiciach. V úseku, kde je dovolená najvyššia rýchlosť 90 km/h, išiel vodič BMW rýchlosťou 177 km/h. Vodičovi bola uložená bloková pokuta vo výške 800 eur. Vzhľadom na to, že vodič pokutu nezaplatil na mieste, vodičovi bol zdržaný vodičský preukaz. Ten mu bude vrátený po zaplatení pokuty.


Sympatizanta IS v Nemecku odsúdili na 19 mesiacov nepodmienečne

Na sociálnych sieťach oslavoval vojnu v Sýrii, v príspevkoch nechýbala vlajka islamistov.

FRANKFURT NAD MOHANOM. V Nemecku odsúdili v utorok na 19 mesiacov väzenia muža, ktorý na viacerých sociálnych sieťach otvorene prejavoval sympatie k extrémistickej džihádistickej organizácii Islamský štát (IS). Obvinený 27-ročný sympatizant islamských extrémistov zverejňoval na Twitteri a iných sociálnych sieťach príspevky oslavujúce vojnu v Sýrii, na ktorých nechýbalo vyobrazenie vlajky Islamského štátu. Muž nazval sudcov "modloslužobníkmi", a keď vstúpili do rokovacej miestnosti frankfurtského okresného súdu, odmietol vstať, za čo mu boli udelené ďalšie dve pokuty. Podľa predsedu senátu nemohol byť obžalovanému udelený podmienečný trest, pretože by to bolo "bezvýsledné".


PO STOPÁCH DÁVNEJ BRATISLAVY S HISTORIKOM VLADIMÍROM TOMČÍKOMMňačko verejne oľutoval svoj podiel na príprave Žingorovej smrti

Komunisti sa báli ľudí, ako bol partizánsky veliteľ Viliam Žingor, a odsúdili ho na smrť.

historik Vladimír Tomčík, združenie Devínska brána Súdny proces s Viliamom Žingorom sa skončil 21. októbra 1950. V zinscenovanom súdnom divadle bolo obvinených viac ako 140 ľudí, poväčšine bývalých účastníkov protifašistického odboja. Podľa obžaloby sa mali usilovať o zvrhnutie ľudovodemokratického zriadenia, o návrat kapitalistického spoločenského poriadku, o začlenenie ČSR do bloku západných kapitalistických štátov a nimi pripravovanej Únie stredoeurópskych štátov. Komunistická vládna moc sa po uchopení moci po februári 1948 všetkými spôsobmi snažila ochrániť svoje postavenie. Preto sa usilovala zasiať vo verejnosti pocit strachu a eliminovať prípadné slovenské pokusy o rovnoprávne postavenie v Československu. Jeden z hrdinov povstania Žingor bol preto označený za zradcu a zbabelca, na základe vykonštruovaných obvinení bol odsúdený na smrť a následne aj popravený. Počas vojny odmietol ísť bojovať v slovenskej armáde na východný front, odišiel do hôr a v Povstaní bol veliteľom II. partizánskej brigády M. R. Štefánika. Po oslobodení sa stal generálnym tajomníkom Zväzu slovenských partizánov, poslancom Slovenskej národnej rady, ale neprijal ponuku vysokej hodnosti v Zbore národnej bezpečnosti a dokonca vystúpil z komunistickej strany. Presadzoval názor, že „partizánska organizácia musí stáť nad všetkými politickými skupinami a v žiadnom prípade sa nemôže dať do výhradných služieb jednej politickej strany“. Netreba hovoriť, že sa pre totalitný systém stal nepohodlným a nebezpečným, bol perzekvovaný, a keď prišiel aj o zamestnanie, uchýlil sa na chatu v Račkovej doline. Komunisti sa v panike obávali, že ako bývalý partizánsky veliteľ odišiel organizovať vojenský prevrat proti nim do hôr. Ozbrojené komando Žingora zatklo, odviezlo ho do Prahy, kde ho vyšetrovatelia podrobili krutému výsluchu. V súdnom procese bol Žingor vykreslený ako vrah, zločinec, zbabelec a zradca, ktorý sa odmieta zmieriť s „vládou ľudu“ a svoje postavenie v Zväze slovenských partizánov na základe inštrukcií zahraničnej rozviedky zneužíval na prípravu štátneho prevratu. Na súde sa aktívne zúčastňoval Ladislav Mňačko, písal pravidelné tendenčné reportáže do straníckej tlače a svoj podiel na celej súdnej fraške zavŕšil knihou Proces proti velezradným fabrikantom, veľkostatkárom a zapredancom. Svoj podiel na príprave Žingorovej smrti Mňačko neskôr verejne oľutoval, kajal sa a sypal si popol na hlavu. Nič to však nemení na skutočnosti, že texty obžalovaným, ktoré sa museli naučiť naspamäť a pred súdnym tribunálom predniesť, sám písal. Ani to, že ta za odmenu sa na poprave „zradcov ľudu“ mohol zúčastniť.


Súd nariadil ponechať kirgizského exprezidenta vo väzbe

Atambajev zostane vo väzbe do 26. augusta.

BIŠKEK. Súd v hlavnom meste Kirgizska rozhodol, že bývalý prezident tejto krajiny Almazbek Atambajev bude ponechaný vo vyšetrovacej väzbe po tom, ako sa pri druhom pokuse o zatknutie vzdal príslušníkom bezpečnostných zložiek. Informovala o tom v piatok tlačová agentúra AFP. Hovorca príslušného okresného súdu v Biškeku uviedol, že na základe rozhodnutia vydaného vo štvrtok neskoro večer zostane Atambajev vo väzbe do 26. augusta. Nespomenul, akých obvinení sa vyšetrovacia väzba týka. Atambajev však v čase, keď bol vo funkcii prezidenta, ignoroval tri predvolania na policajný výsluch v súvislosti s prepustením známej postavy kirgizského podsvetia. Prokuratúra vo štvrtok uviedla, že Atambajev vystupuje v celkove piatich kriminálnych kauzách. Kritici však tvrdia, že vyšetrovanie je politicky motivované. Podľa predošlých informácií čelí Atambajev obvineniam z korupcie, nezákonného obohacovania sa a zneužitia právomoci verejného činiteľa v rokoch 2011-17, keď bol kirgizskou hlavou štátu. Exprezident sa vzdal vo štvrtok bezpečnostným zložkám zasahujúcim už od stredy v jeho rezidencii neďaleko Biškeku, kde ho bránila veľká skupina jeho prívržencov. Vyvolané násilie si vyžiadalo desiatky zranených a jeden policajt zraneniam podľahol. Vo štvrtok večer sa začali Atambajevovi podporovatelia zhromažďovať priamo v Biškeku, kde ich však bezpečnostné zložky rozohnali. Kirgizsko - stredoázijská republika, ktorá prekonala za necelých 20 rokov dve revolúcie - je v dôsledku sporu medzi Atambajevom a súčasným prezidentom Sooronbajom Žeenbekovom na pokraji ďalšej krízy, uviedla AFP.


Zabil ich, lebo sa zastali moslimiek. Trump mlčí

Americkému prezidentovi vyčítajú, že medializovaný útok belošského rasistu si nevšimol.

PORTLAND / BRATISLAVA. Bol to rasistický útok súvisiaci s islamom, ale opačný, nad akými sa často rozčuľuje americký prezident Donald Trump. O piatkovej dvojnásobnej vražde v štáte Oregon informovali všetky veľké americké médiá, šéf Bieleho domu však stále mlčí. Útočníkom bol belošský rasista, bol motivovaný nenávisťou voči islamu a jeho obeťou sa stali dvaja náhodní belosi, ktorí sa zastali dvoch mladých moslimiek. Útok sa odohral ešte v piatok. Keď 35-ročný Jeremy Joseph Christian cestoval mestským vlakom v Oregone, znepáčili sa mu dve moslimské ženy, z ktorých jedna mala na hlave hidžáb. Začal na nich pokrikovať a vyhrážal sa im, že „všetci moslimovia zomrú“. V tej chvíli už k nemu pristúpila trojica mužov: 53-ročný bývalý veterán Ricky John Best, 23-ročný mladík Taliesin Myrddin Namkai Meche a Micah David-Cole Fletcher. Útočník svoju pozornosť z moslimiek obrátil na nich a znenazdajky na mužov vytiahol nôž. Prví dvaja útok neprežili, Fletcher smrti unikol len tesne. Americké médiá ich označili za hrdinov, ktorých si verejnosť bude pamätať ako bojovníkov proti nenávisti. „Prišli o svoje životy kvôli mne a mojej priateľke, preto, ako sme vyzerali,“ povedala jedna z mladých moslimiek pre oregonskú stanicu KPTV. Tento extrémizmus môže byť odlišný od toho typu, ktorému venujete väčšinu vašej pozornosti, alebo ktorému venujú pozornosť médiá. Ale to z neho nerobí niečo menej vážne alebo smrteľné Christiana neskôr polícia zatkla a ako sa ukázalo, rasistickými prejavmi bol známy aj v minulosti. Na nedávnych záberoch je odfotený opásaný americkou vlajkou a so zdvihnutou pravicou pripomínajúcou nacistický pozdrav. Pozornosť po útoku sa však teraz sústreďuje aj na Trumpa. Vyčítajú mu, že keď útočia moslimskí teroristi, je schopný zahltiť svoj twitter množstvom statusov. Keď však naopak útočí biely rasista, je ticho. Najnovšie mu to vytkol aj známy publicista Dan Rather, ktorý ho vyzval, aby verejne odsúdil vraždy v Oregone. „Možno to nesedí do vášho naratívu, ktorý ste pretláčali v kampani a ktorý vás sprevádzal až do Bieleho domu,“ odkázal Trumpovi cez Facebook Rather. Jeho status mal v pondelok ráno už stovky tisíc zdieľaní a viac ako 350-tisíc lajkov. „Tento extrémizmus môže byť odlišný od toho typu, ktorému venujete väčšinu vašej pozornosti, alebo ktorému venujú pozornosť médiá. Ale to z neho nerobí niečo menej vážne alebo smrteľné,“ dodal Rather.


Šestnásťročný Fati zastúpil Messiho a prekonal hneď tri rekordy La Ligy

BARCELONA. Španielsky futbalový majster FC Barcelona našiel nečakané riešenie na maródku v ofenzívnych radoch. Pri neprítomnosti Lionela Messiho, Ousmanea Dembeleho a donedávna aj Luisa Suareza sa svojej šance chopil len 16-ročný rodák z Guiney-Bissau Ansu Fati. Najmladší strelec v histórii najvyššej španielskej súťaže prekonal v domácom dueli 4. kola proti Valencii (5:2) hneď tri rekordy. Po tom, čo sa v predchádzajúcom ligovom kole na ihrisku Osasuny (2:2) stal historicky najmladším strelcom La Ligy, potvrdil svoje kvality aj v domácom stretnutí s Valenciou, keď už v 2. minúte otvoril skóre a o päť minút neskôr prihral na premiérový ligový gól Frenkiemu de Jongovi. Pred tým, ako v 60. minúte za stavu 3:1 prenechal miesto Suarezovi, stihol zlomiť hneď tri rekordy. Vo veku 16 rokov a 318 dní sa stal najmladším hráčom v základnej zostave Barcelony na Camp Nou, najmladším hráčom ligy s gólom a asistenciou a zároveň najmladším strelcom gólu na tomto legendárnom štadióne. "Fati má v sebe niečo špeciálne. Napriek nízkemu veku ide o vyzretého útočníka. Nerozlišuje, či ide o tréning alebo zápas, vždy ide naplno. Dnešok bol bláznivý. Z prvých dvoch dotykov vyťažil gól a asistenciu. Teraz je dôležité krotiť emócie. Stále sa vyvíja a musíme si uvedomiť, že čelí situácii, ktorá v jeho veku nie je normálna," povedal tréner Barcelony Ernesto Valverde. Päťdesiatpäťročnému koučovi sa striedanie vydarilo. Suarez si totiž otvoril strelecký účet v novej sezóne už minútu po tom, čo vybehol na ihrisko. Svoj druhý gól pridal osem minúte pred koncom a presný zásah Maximiliana Gomeza z 92. minúty tak len kozmeticky upravil výsledok na konečných 5:2. "Proti súperovi, akým je Barcelona, sa dvojgólové manko doháňa len veľmi ťažko. Mali sme v zápase aj dobré momenty, no nevyužili sme šance, za čo sme pykali v druhom polčase," citovala trénera Valencie Alberta Celadesa agentúra DPA. Jeho tímu patrí so ziskom štyroch bodov priebežná 14. priečka, Barcelona je štvrtá s dvojbodovým mankom na vedúce Atletico Madrid.


V Indonézii odsúdili budhistku za sťažnosť na hlučnú mešitu

Žena konala proti islamu ako väčšinovému náboženstvu krajiny.

JAKARTA. Indonézsky Najvyšší súd zamietol odvolanie ženy, ktorú odsúdili za bohorúhačstvo na 18 mesiacov väzenia, pretože sa sťažovala na hlučnú mešitu. Súd bez ďalších podrobností informoval na svojej webovej stránke, že jej odvolanie zamietol 27. marca, uviedla v pondelok agentúra AP. Etnickú Číňanku budhistického vierovyznania Meilianu odsúdili v auguste minulého roka. Podľa prokuratúry 44-ročná žena porušila indonézsky trestný zákonník, keďže konala proti islamu ako väčšinovému náboženstvu krajiny. Po tom, ako sa objavili správy o jej sťažnosti na hlučné reproduktory mešity, rozvášnené davy v meste Tanjung Balai vyrabovali v júli 2016 najmenej 14 budhistických chrámov. Právny zástupca Meiliany, Rantau Sibarani, sa vyjadril, že obvinenie z bohorúhačtva nebolo podložené jasnými dôkazmi a jeho účelom bolo "iba splniť želanie ľudí". Indonézia je najľudnatejšou moslimskou krajinou sveta. Hoci tamojšia ústava zaručuje slobodu prejavu i vierovyznania, v posledných rokoch boli vznesené obvinenia z bohorúhačstva voči osobám, ktorých správanie bolo vnímané ako urážka islamu. Prevažná väčšina týchto prípadov sa skončila vynesením usvedčujúceho rozsudku. Agentúra AFP pripomína, že v krajine sú státisíce mešít, ktoré zvolávajú veriacich k modlitbám päťkrát denne.


STĹPČEK PETRA SCHUTZAVyššie ceny masla sú dôsledkom zásahov do trhu

Cena dve osemdesiat určite nie je najdrahšie maslo v histórii Slovenska.

Keď sa povie drahé maslo, pamätníkovi najskôr príde na um, že vždy lepšie drahé maslo než žiadne. Pretože za boľševika boli chvíle, keď nebolo – ani výberové, ani to modré, ani zelené. Predovšetkým však, dve osemdesiat, na koľko po novom údajne zdražela kocka, určite nie je najdrahšie maslo v histórii Slovenska. Za boľševika stála štvrťka desať korún, čo bolo k vtedajšej priemernej mzde (asi 3000 korún) zásadne viac než dnes 2,80 eura. O čom sa vlastne bavíme? Nedostatok masla pred Vianocami? Sotva sa to stane, akurát zrejme ešte o čosi zdražie. Vyššia cena je spoľahlivý nástroj, ktorý zvyčajne vie vyvážiť trh, teda časť dopytu priškrtí tak, aby sa maslo nevyparilo z pultov úplne. Zafunguje aj ako avízo výrobcom, aby produkciu rozšírili, keďže sa im to začne vyplácať. Mechanizmy trhu zaberajú.Na rozdiel od dotácií, ktoré z Bruselu rozdávali farmárom ako „odmenu“, že znižovali produkciu. Nesmú sa čudovať, keď je zrazu masla nedostatok. Keďže to nebol jediný krok proti rozumu, je zrejmé, že vyššie ceny masla sú dôsledkom zásahov do trhu.


Piatok na Grape si ľudia užili, neodradil ich ani neskorý dážď

Sobota na Grape

Sobota na fotkách

Metronomy

Aurora

Tom Odell

Naked and Famous

Nájdete sa na titulke?

Piatok na Grape

Piatok na fotkách

Pozrite si atmosféru festivalu na piešťanskom letisku.

PIEŠŤANY. V piatok 11. augusta sa začal ôsmy ročník festivalu Grape. Počas prvého dňa vystúpili také mená ako Korben Dallas, Tom Odell, speváčka Aurora, Cigarettes After Sex či Metronomy. Návštevníkov neodradil ani dážď či búrky, koncerty a atmosféru si užívali. Pozrite si, ako to na festival Grape vyzeralo v piarok.


Suchá žemľa s kávou nie sú raňajky, rozhodol finančný súd v Nemecku

K plnohodnotným raňajkám patrí okrem žemle a teplého nápoja podľa súdu tiež maslo či nátierka, prípadne syr alebo saláma.

BERLÍN. Suchá žemľa a k nej horúca káva alebo čaj. Takto vyzerajú v mnohých domácnostiach raňajky v bežný pracovný deň, kedy na ne nezostáva dostatok času pred cestou do práce. Avšak finančný súd v západonemeckom Münsteri teraz rozhodol, že suché pečivo a horúci nápoj podľa zákona raňajkami nie sú. Informoval o tom web Spiegel Online. Súd sa tak nestotožnil s názorom finančného úradu, podľa ktorého možno suchú žemľu a nápoj považovať za plnohodnotné raňajky, ktoré zamestnávateľ musí primerane zdaniť. K plnohodnotným raňajkám patrí okrem žemle a teplého nápoja tiež maslo či nátierka, prípadne syr alebo saláma, odôvodnil v rozsudku finančný súd v Münsteri. Rozhodol tak v prospech softvérovej firmy s 80 zamestnancami, ktorá svojim pracovníkom a klientom dávala každé ráno k dispozícii okolo 150 suchých žemlí a zadarmo im ponúkala aj kávu či čaj z automatu. Finančný úrad ale firme pred časom vymeral kvôli "bezplatnému poskytovaniu jedla zamestnancom vo forme raňajok" za roky 2008 až 2011 dodatočnú daň vo výške 1,50 až 1,57 eur na každého zamestnanca a deň. Podľa sudcov z Münsteri sa kvôli chýbajúcej nátierke či oblohe nejednalo z daňového hľadiska o raňajky, ale iba o občerstvenie. To sa síce musí tiež zdaniť, ale len od určitého množstva, ktoré dotknutá softvérová firma neprekročila.


Sulík sa s Kiskom rozprával o konštruktívnej spolupráci

SaS ide do volieb samostatne, avšak komunikácia je nevyhnutná, tvrdí Sulík.

BRATISLAVA. Komunikácia medzi opozičnými subjektmi je nevyhnutná pre zostavenie dobrej vlády. Po pondelkovom stretnutí s lídrom strany Za ľudí Andrejom Kiskom to povedal predseda SaS Richard Sulík. O stretnutí informoval na sociálnej sieti s tým, že sa rozprávali o konštruktívnej spolupráci. "Bolo to priateľské stretnutie, na ktorom sme sa rozprávali o spolupráci. Už dlhodobo je známe, že SaS ide do volieb samostatne, avšak komunikácia medzi opozičnými subjektmi je nevyhnutná pre zostavenie dobrej vlády pre Slovensko po voľbách 2020," skonštatoval Sulík s tým, že Kisku pozná už zhruba 12 rokov. Podľa jeho slov sa spoznali ešte pred jeho vstupom do politiky a sú dlhoroční priatelia. Kiska na sociálnej sieti doplnil, že neformálne rozhovory o spolupráci chce absolvovať s každou demokratickou stranou. So Sulíkom sa podľa jeho slov vždy vedeli porozprávať. "Nie vždy sme sa na všetkom zhodli, ale máme spoločný cieľ - urobiť zo Slovenska lepšie miesto pre život," uviedol. To, že SaS pôjde do volieb samostatne, podľa jeho slov nebráni tomu, aby spolu hovorili o konkrétnych krokoch pre Slovensko, či už pred voľbami, alebo po nich. Dodal, že podobný rozhovor absolvoval pred týždňom aj s koalíciou Progresívne Slovensko a Spolu.


Pence na olympiádu privedie otca študenta, ktorého väznila Severná Kórea

Viceprezident chce usporiadať symbolické podujatia, na ktorých bude upozorňovať na porušovanie ľudských práv v KĽDR.

WASHINGTON. Americký viceprezident Mike Pence odchádza v pondelok z Washingtonu na šesťdňovú cestu po Ázii, počas ktorej navštívi aj zimné olympijské hry v juhokórejskom Pjongčangu. Jeho cesta sa má menej zameriavať na šport a viac na suseda hostiteľskej krajiny, na Severnú Kóreu. Informovala o tom agentúra AP. Podľa slov predstaviteľov Bieleho domu Pence odcestuje do amerického štátu Aljaška, Japonska a Južnej Kórey, aby zaistil, že sa Severná Kórea nedopustí "únosu" olympijských hier. Viceprezident usporiada vlastné symbolické podujatia, na ktorých bude upozorňovať na porušovanie ľudských práv v Severnej Kórei a na jej ciele v oblasti jadrových zbraní. Na Aljaške si Pence prehliadne zariadenia raketovej obrany. V Japonsku sa stretne s premiérom Šinzóom Abem a s vojakmi americkej armády. V Kórei navštívi Pence pamätník postavený 46 juhokórejským námorníkom zabitým v roku 2010 pri útoku torpédom, pripisovanom Severnej Kórei, a bude mať aj stretnutia s juhokórejským prezidentom Mun Če-inom. Pence bude viesť delegáciu USA na otváracom ceremoniáli zimných olympijských hier. Privedie so sebou aj hosťa - otca amerického vysokoškolského študenta Otta Warmbiera, ktorý ako 22-ročný v roku 2017 zomrel krátko po prepustení zo severokórejského väzenia, kde ho vyše 17 mesiacov zadržiavali v súvislosti s obvinením z podvratnej činnosti. Mladý Američan sa na súde v KĽDR priznal z pokusu o krádež propagandistického plagátu, za čo mal byť potrestaný 15-ročným väzením a nútenými prácami. "Žiaľ, pri tom hroznom a trýznivom zaobchádzaní, ktorému bol náš syn vystavený, keď bol v rukách Severokórejčanov, bolo isté, že to môže mať len takýto smutný koniec, akého sme sa dnes dočkali," vyhlásila vtedy rodina zosnulého. Americkí predstavitelia uviedli, že Warmbier pred vlaňajším návratom do vlasti utrpel za záhadných okolností poškodenie mozgu. KĽDR však poprela akékoľvek zlé zaobchádzanie s Warmbierom. Jeho rodičia sedeli v januári v Kongrese s prvou dámou USA, keď prezident Donald Trump prednášal svoju prvú správu o stave únie.


Vo veci hajlovania Ivana Kmotríka mladšieho vytýčia hlavné pojednávanie

Odpor voči trestnému rozkazu podal tak obhajca, ako aj prokurátor.

BRATISLAVA. Vo veci viceprezidenta a generálneho riaditeľa ŠK Slovan Bratislava Ivana K. mladšieho, ktorý je obvinený z extrémistického trestného činu, sa napokon predsa uskutoční hlavné pojednávanie. Odpor voči trestnému rozkazu, ktorým samosudca Špecializovaného trestného súdu (ŠTS) v Pezinku, pracovisko Banská Bystrica, odsúdil koncom augusta Ivana K. mladšieho, obvineného z prečinu prejavu sympatie k hnutiu smerujúcemu k potlačeniu základných práv a slobôd, na peňažný trest vo výške 5000 eur, podal tak obhajca, ako aj prokurátor Úradu špeciálnej prokuratúry (ÚŠP). Sudca teraz vytýči termín hlavného pojednávania. TASR o tom informovala hovorkyňa ŠTS Katarína Kudjáková. Prokurátor ÚŠP podal na ŠTS v Pezinku obžalobu na Ivana K. mladšieho v druhej polovici augusta. Na ŠTS obžalobu zaregistrovali 15. augusta. "Prokurátor ÚŠP podal na ŠTS obžalobu na Ivana K., obvineného z prečinu prejavu sympatie k hnutiu smerujúcemu k potlačeniu základných práv a slobôd. V máji 2018 po skončení sa futbalového zápasu v Trnave na hracej ploche štadióna za prítomnosti viacerých osôb, ktoré sa po skončení sa futbalového zápasu nachádzali na tribúnach futbalového štadióna, prudko predpažil hore pravú ruku s otvorenou vystretou dlaňou otočenou smerom k zemi so spojenými prstami, a to nad úroveň svojej hlavy, pričom súčasne vyslovil slová 'Heil Hitler', po vyslovení ktorých ešte chvíľku držal pravú ruku vystretú v opísanej polohe, a až následne ju pripažil," konkretizovala hovorkyňa ÚŠP Jana Tökölyová. Ako dodala, obvinený takto prezentoval pozdrav, ktorý sa spája s nacistickou ideológiou nemeckej tretej ríše na čele s Adolfom Hitlerom v rokoch 1933 - 1945 a následne s neonacistickým hnutím. Vyšetrovateľ Národnej kriminálnej agentúry (NAKA) navrhol prokurátorovi obžalovať Ivana K. mladšieho z úmyselného prečinu prejavu sympatie k hnutiu smerujúcemu k potlačeniu základných práv a slobôd, keď mal po finále Slovenského pohára vo futbale 2017/2018 medzi ŠK Slovan Bratislava a MFK Ružomberok použiť nemecký nacistický pozdrav na Štadióne Antona Malatinského v Trnave.


Bödör s Kočnerom volali Fica šéf

Kočner kritizoval Fica za odstavenie Harabina.

BRATISLAVA. Prezývali ho "šéf", hodnotili jeho kroky a chceli ho presvedčiť, aby zvolili nového Generálneho prokurátora namiesto Jaromíra Čižnára, ešte kým skončí súčasná vláda. Takto sa Marian Kočner bavil s podnikateľom Norbertom Bödörom o predsedovi Smeru Robertovi Ficovi podľa správ z Kočnerovej Threemy, ktoré zverejnil Denník N. "Najdôležitejšie je mať GP. A na to musíš šéfa presvedčiť ty! Je šéf uzrozumený s tým, že nového treba zvoliť ešte pred koncom tejto vlády? Verím, že v tomto sme zajedno," písal Kočner 3. decembra 2017. Strana Smer sa zatiaľ k správam nevyjadrila. Komunikácia z Kočnerovej Threemy od septembra 2017 do mája 2018 je súčasťou policajného vyšetrovania vraždy Jána Kuciaka a Martiny Kušnírovej. Polícia ju s pomocou Europolu získala z Kočnerovho mobilu. Médiá z nej v posledných mesiacoch postupne zverejňujú informácie so súhlasom pozostalých rodín a s ohľadom na to, aby neohrozili vyšetrovanie. Kočner si podľa doterajších informácií cez Threemu písal o politike a svojich kauzách najmä s podnikateľom Norbertom Bödörom, ktorý má kontakty na polícii, a s Alenou Zsuszsovu, ktorá je obvinená z vraždy. Písal si napríklad aj s bývalým námestníkom Generálnej prokuratúry Petrom Šufliarskym. Komunikácia ďalej naznačuje, že Bödör mohol byť s Ficom v telefonickom kontakte. Dňa 8. februára 2018 sa Kočner pýtal Bödöra: "Bol šéf s Jaríkom?" Bödör odpovedal: "Neviem, má vypnutý mobil." Jaríkom mysleli Čižnára a postupom času v ňom videli čoraz väčšiu hrozbu. "Ten Jarík nás chce všetkých popraviť. Vyskúšal si to na LB, zistil, že mu to prešlo, tak pokračuje ďalej…On zošalel," písal Kočner v máji 2018, krátko pred svojím zatknutím. Nádej videl v sudcovi Najvyššieho súdu a vo vtedajšom kandidátovi na prezidenta Štefanovi Harabinovi. "Jediná možnosť je, že sa Harabin stane prezidentom, ja s Glváčom dosvedčíme, že bral Jaro od nás úplatky a Harabin ho odvolá. Lebo šéf je sráč," písal Kočner. "V tomto je," odpovedal Bödör. "Jaro chce všetkým dokázať, že nie je spolužiak," povedal ešte Kočner. Fica považovali za súčasť ich "skupinky". V januári 2018 Kočner Bödörovi písal: "Mi to tak pripadá, že len my dvaja sme so šéfom." Bödör odpovedal: "Tak je nás ešte trocha viac, ale teda veľká skupinka už nie sme." Kritizovali na ňom dosadzovanie ľudí na kľúčové pozície. Chybou podľa nich bolo, že sa Čižnár stal generálnym prokurátorom či Ján Valko šéfom SIS, alebo strata vplyvu bývalého generálneho prokurátora Dobroslava Trnku. "Ku…a, keď bolo hojno a dobre, tak sa všetci viezli. Začalo sa to odj…m Dobroša. A veľmi veľkou chybou bolo, že odj…li Harabina," písal Kočner v januári. Fica kritizovali aj za jeho prístup k dnes už bývalej predsedníčke Ústavného súdu Ivette Macejkovej. "Inak, vždy som bol presvedčený o tom, že šéf s Macejkovou vie hovoriť, len podľa mňa on má problém 'niečo vybavovať'. To mal aj Dobroš. On nevedel svojim podriadeným nič 'prikázať'. To som vždy vybavoval ja," napísal Kočner.


Macron kritizoval prístup Talianska k migrantom

Macron dodal, že Francúzsko si neželá precedens, ktorý by umožnil krajinám EÚ porušovať medzinárodné právo.

PARÍŽ. Francúzsky prezident Emmanuel Macron skritizoval v utorok rozhodnutie talianskej vlády uzavrieť prístavy svojej krajiny pre loď s migrantmi, ktorí boli zachránení v Stredozemnom mori. Označil ho pritom za "príklad určitého cynizmu a nezodpovednosti", informovali agentúry AP a DPA. Hovorca vlády Benjamin Grivaux citoval Macronove vyjadrenie po utorkovej pravidelnej schôdzi jeho kabinetu. Prezident podľa neho poukázal na medzinárodné námorné právo, na základe ktorého zodpovednosť za prijatie plavidla v núdzi nesie najbližšie položená krajina. V prípade, že by takýto prípad nastal blízko francúzskeho pobrežia, loď by na ňom "samozrejme mohla zakotviť". Záchranárska loď Aquarius so 629 migrantmi zostala od soboty uviaznutá v medzinárodných vodách pri brehoch Talianska a Malty, keďže obe tieto krajiny odmietli posádke povoliť vstup. Riešenie nakoniec ponúkol v pondelok nový španielsky premiér Pedro Sánchez, ktorý oznámil, že loď sa môže priplaviť do prístavu Valencia. Podľa hovorcu francúzskej vlády Macron privítal humanitárne gesto Španielska. Dodal, že Francúzsko si neželá "precedens", ktorý by umožnil niektorým krajinám EÚ porušovať medzinárodné právo a spoliehať sa na iných členov. Migračná politika má byť jednou z tém prvého stretnutia Macrona s novým talianskym premiérom Giuseppem Contem, ktoré je naplánované na piatok v Paríži.


Atletické MS: Maďar mal skončiť posledný, medailu mu ale nechali

BRATISLAVA, DAUHA. Poľský kladivár Wojciech Nowicki a španielsky prekážkar na 110 metrov Orlando Ortega si vo štvrtok na atletických majstrovstvách sveta v Dauhe prevzali bronzové medaily. Pôvodne figurovali mimo stupňa víťazov vo svojich disciplínach. Bronz v kladive podľa pôvodných výsledkov získal v stredu iba Maďar Bence Halász. Ten pri prvom hode predviedol svoj najlepší pokus 78,18 metra, no tesne prešľapol, čo si rozhodca nevšimol a zdvihol bielu zástavku. Okrem toho mal už len jeden platný pokus v piatej sérii (73,76 metra), čo by znamenalo posledné dvanáste miesto vo finále. Rozhodcovský panel prišiel na chybu, no rozhodol sa Maďara vo výsledkovej listine ponechať. Po proteste poľskej výpravy dostal druhý bronz aj pôvodne štvrtý Poliak, hoci oficiálne slabším výkonom 77,69 metra. "Rozhodnutie o prvom hode ovplyvnilo prístup maďarského atléta k jeho zvyšným pokusom. Preto sme v záujme férového prístupu k obom športovcom rozhodli, že by sa mali udeliť dve bronzové medaily," zverejnila jury Medzinárodnej asociácie atletických federácii (IAAF) vo svojom oficiálnom vyhlásení. Ortega v stredu večer preťal cieľovú čiaru ako piaty v čase 13,30 sekundy. Lenže tesne pred cieľom, v čase, keď bežal na tretej pozícii, mu spadol do dráhy Jamajčan Omar McLeod. Aj Ortega uspel s protestom a pridelili mu bronzovú medailu.


Rusko znížilo v júni ťažbu ropy viac, než určovala dohoda

Ťažbu aj v júni ovplyvňovala kauza spojená s kontamináciou ropy v ropovode Družba.

MOSKVA. Rusko znížilo produkciu ropy minulý mesiac výraznejšie, než mu to stanovovala kvóta v rámci skončeného programu o znižovaní ťažby. Uviedol to ruský minister energetiky Alexander Novak a zdroje z ropného trhu. Ťažbu aj v júni totiž ešte stále ovplyvňovala kauza spojená s kontamináciou ropy v ropovode Družba, ktorá vypukla koncom apríla. Oficiálne údaje o júnovej produkcii ropy v Rusku by mali byť známe v utorok 2. júla. Podľa Novaka a zdrojov z ropného trhu klesla ruská produkcia ropy v júni v porovnaní s októbrom minulého roka (z októbra sa v rámci programu o znižovaní ťažby vychádzalo) o 278.000 barelov denne (1 barel = 159 litrov). Vychádzajúc z údajov za október 2018 Rusko ťažilo v júni zhruba 11,13 milióna barelov ropy denne. Na základe dohody o znižovaní produkcie, ktorá platila od januára do konca júna a v súčasnosti sa vo Viedni rokuje o jej predĺžení, malo Rusko znižovať svoju produkciu len o 228.000 barelov denne. Júnová produkcia bola stále vyššia než v máji, v ktorom sa dôsledky kontaminácie ropy v ropovode Družba prejavili vo väčšej miere. Májová ťažba v Rusku dosiahla 11,11 milióna barelov denne, čo bola najnižšia produkcia od júna 2018.


Veľký úspech pre Slovensko. Juniorka Michaličková zlatá na ME v triatlone, Bičanová s bronzom

Mladá Slovenka bola najrýchlejšia v súčte troch disciplín.

CHEILE GRADISTEI. Slovenská reprezentantka Zuzana Michaličková získala zlatú medailu v juniorskej kategórii na majstrovstvách Európy v zimnom triatlone v rumunskom stredisku Cheile Gradistei. Tretiu priečku medzi juniorkami obsadila jej krajanka Margaréta Bičanová. Aj ďalší dvaja slovenskí zástupcovia neboli ďaleko od cenných kovov. Mário Košút finišoval na piatej pozícii v kategórii mužov do 23 rokov a o štvrté miesto ho pripravila až vzájomná kolízia so súperom v závere trate. V rovnakej vekovej kategórii medzi ženami bola Lýdia Drahovská štvrtá. Informácie priniesol web triathlon.sk.


USA obvinili prezidenta Hondurasu, mal spolupracovať s pašerákmi

MEXIKO CITY. Americká federálna prokuratúra obvinila bývalého a súčasného honduraského prezidenta zo spolupráce s pašerákmi kokaínu, od ktorých dostávali príspevky výmenou za ochranu, informovala v sobotu agentúra AP. Prokuratúra v dokumente, ktorý bol vydaný v piatok, uvádza, že honduraský prezident Juan Orlando Hernández, jeho brat Antonio Hernández a bývalá hlavu štátu Porfirio Lobo "využívali pašovanie drog na pomoc pri presadzovaní moci a kontroly nad Hondurasom". Prezident a jeho predchodca sa údajne "spoliehali na drogové výnosy" pri financovaní politických kampaní. Prokuratúra podľa AP predkladá "dôkazy o politickej korupcii na najvyššej úrovni". Prokuratúra tvrdí, že Hernández použil v prepočte takmer 1,35 milióna eur na to, aby si zabezpečil víťazstvo v prezidentských voľbách v roku 2013. Prezident bol znovuzvolený v roku 2017 aj napriek obvineniam z volebného podvodu. Dokument prokuratúry takisto poukazuje na viacnásobné platby od drogových dílerov pre exprezidenta Loba. Lobovu manželku zatkli v roku 2018 honduraské úrady v súvislosti so spreneverou verejných prostriedkov a jeho syna Fabia v roku 2017 v USA odsúdili za pašovanie drog na trest odňatia slobody v trvaní 24 rokov, pripomína AP. Antonio Hernández bol zatknutý v roku 2018 v USA na základe obvinení z pašovania kokaínu. Súdny proces sa má začať v septembri.


Mobilní operátori sa pripravujú na nové podmienky v rámci roamingu

Od polovice júna klienti mobilných operátorov krajín EÚ nebudú platiť za roaming.

BRATISLAVA. Minulý týždeň zástupcovia krajín Európskej únie (EÚ), Európskeho parlamentu a Európskej komisie (EK) sa dohodli na veľkoobchodných cenách pre jednotný digitálny trh. V praxi to bude znamenať, že od polovice júna tohto roka klienti mobilných operátorov krajín EÚ nebudú v rámci vzájomnej mobilnej komunikácie platiť za roaming. Podľa vyjadrenia Romana Vavra, hovorcu Úradu pre reguláciu elektronických komunikácií a poštových služieb pri zahraničných roamingových hovorov sa bude platiť rovnako ako pri domácich. EK informovala o dohodnutých maximálnych výškach veľkoobchodných poplatkov, ktoré si budú vzájomne účtovať mobilní operátori. V praxi si tieto poplatky bude účtovať mobilný operátor klientom navštívenej krajiny EÚ mobilnému operátorovi, s ktorým má uzavretú zmluvu, teda domácemu mobilnému operátorovi. Ako uviedol Vavro, EK ďalej informovala, že v krajinách EÚ bude možné využívať mobilné služby teda volať, posielať krátke správy (SMS) a surfovať na internete za rovnaké ceny ako doma. Ak užívateľ mobilných služieb prekročí limit stanovený jeho zmluvou, tak mu operátor za to nebude môcť vyúčtovať poplatok vyšší, ako bol dohodnutý veľkoobchodný poplatok. Michal Korec z Telekomu pre TASR uviedol, že detailné podmienky v zmysle nových pravidiel uvedie Telekom pri štarte novej vlny regulácie roamingu. "Ani po nariadeniach Európskej komisie sa pre našich zákazníkov, ktorí využívajú predplatenú službu Moja 4ka, ceny nemenia. 4ka svojim príchodom rozvírila dovtedy pokojné vody slovenského telekomunikačného trhu, keď prišla s ponukou postavenou na jednotnej cene 4 centy za minútu volania, SMS aj za 1 MB dát na Slovensku aj v celej EÚ. 4ka ako prvá zrušila roaming, teda naši zákazníci už od začiatku telefonujú, SMS-kujú a dátujú za rovnakú cenu v EÚ ako doma na Slovensku," pripomína Tomáš Stupavský zo spoločnosti SWAN Mobile, a. s. "Pravidlá poskytovania roamingu považujeme za nie úplne jednoznačné a určite sa budeme chcieť uistiť regulačným úradom, že ich interpretujeme rovnako. Samozrejme, intenzívne pracujeme na uspokojivej implementácii. Úprimne povedané, nie je jednoduché pripraviť technické parametre v tak krátkom čase. Netajíme sa nie zanedbateľným dopadom na naše náklady, kedy pri takto nastavených veľkoobchodných cenách to znamená poskytovanie ceny výrazne pod skutočnými nákladmi," zdôraznila v stanovisku pre TASR Tereza Molnár, šéfka komunikácie O2.


Do Donbasu prišlo sto snajperov z Ruska, tvrdí šéf vojensko-civilnej správy

KYJEV. Približne sto ruských ostreľovačov dorazilo za posledný mesiac na územie separatistov v Donbase, uviedol v sobotu pre televíziu 112 Ukrajina predseda prokyjevskej vojensko-civilnej správy Doneckej oblasti Pavlo Žebrivskyj. Podľa jeho slov pozdĺž kontaktnej línie nedochádza k väčším prípadom ostreľovania zo zbraní, ktoré sú zakázané minskými dohodami. Ale za posledný mesiac dorazilo na územie samozvanej Doneckej ľudovej republiky (DĽR) a Luhanskej ľudovej republiky (LĽR) približne 100 ruských ostreľovačov, ktorí tam strieľajú a učia to aj miestnych "orkov", dodal Žebrivskyj. Od spustenia protiteroristickej operácie (ATO) na východe Ukrajiny v apríli 2014 bolo dosiaľ zabitých 2378 ukrajinských vojakov, uviedla agentúra Ukrinform. Poznamenala, že na východe Ukrajiny vstúpilo 5. marca 2018 do platnosti nové prímerie medzi separatistami a vládnymi jednotkami. Ukrajinské ministerstvo obrany však v sobotu informovalo, že od vyhlásenia prímeria zahynuli v dôsledku nepriateľských akcií už traja vojaci, ten posledný v piatok. Prímerie koordinujú účastníci trilaterálnej kontaktnej skupiny pre urovnanie konfliktu v Donbase. Ide v poradí o 18. pokus ukončiť boje pozdĺž kontaktnej línie od začiatku konfliktu v Donbase. Zatiaľ najúspešnejším bolo prímerie v roku 2016. Streľba nebola vtedy hlásená celých šesť týždňov. Tzv. žatevné, školské a novoročné prímeria z roku 2017, ktoré mali byť časovo neobmedzené, nemali významný úspech.


Slovenky boli ako na diskotéke. Víťazstvo slávili ako Islanďania

Pred zápasom

Online prenos

Fotogaléria

Hlasy po zápase

BRATISLAVA. Bola to obrovská šou. Fanúšikovia kričali a zabávali sa. Slovenské dievčatá na palubovke tancovali.   Takú eufóriu na volejbale čakal málokto.   Slovenky odštartovali svoje účinkovanie na domácich majstrovstvách Európy úspešne. V kľúčovom zápase v boji o postup zo základnej skupiny zdolali Španielky 3:0.          Po zápase sa postavili do kruhu a zdvihli ruky. Pridali sa k nim aj diváci.          Pri každom tlesknutí zaznelo zborové "         huh". Bol to pokrik, ktorý preslávili pred troma rokmi Islanďania na majstrovstvách Európy vo futbale.          „Nebola to úplná improvizácia. Dohodli sme sa, že si niečo pripravíme. Chceli sme sa takto poďakovať divákom, lebo nám veľmi pomáhali,“ priznala kapitánka Barbora Koseková.          Na úvodný zápas slovenských volejbalistiek na šampionáte bolo zvedavých viac ako štyritisíc divákov.          Po každej víťaznej lopte sa spontánne radovali.          Pri efektnom smeči pumpovali rukami do vzduchu, pri zablokovanom útoku súperiek zase zdvíhali kartičky s nápisom blok.          Pri setbaloch a mečbale sa postavila celá hala.          „Z atmosféry som úplne očarená. Veľmi sa teším, že som mohla hrať pred domácimi divákmi. Ešte teraz mám z toho zimomriavky,“ tvrdila Nina Herelová.          Spoluhráčkam pomohla smečmi i blokmi. So štrnástimi bodmi bola napokon najproduktívnejšou Slovenkou.          Na palubovke sa cítila ako na diskotéke.          „Keď som zišla z ihriska, tancovala som s ostatnými dievčatami. Táto energia ma ešte viac poháňa vpred,“ prezradila 26-ročná blokárka.          Slovenské volejbalistky zvládli vyrovnané koncovky prvých dvoch setov. V tom druhom dokonca prehrávali 11:15, ale nevzdali sa a set vyhrali 29:27.          „V koncovkách setov sme sa nebáli a vedeli udrieť. To bolo rozhodujúce,“ myslí si Herelová.          „Prvé dva sety boli hektické. Zbytočne sme si to možno natiahli a skomplikovali. Potom sme sa už uvoľnili,“ dodala Koseková.          Po dlhodobých zdravotných ťažkostiach sa v základnej zostave objavila Jaroslava Pencová, ktorá posledné roky patrí k najlepším slovenským volejbalistkám.          „Užívala som si, že po toľkých problémoch som tu vôbec mohla byť. Diváci boli úžasní. Som z toho v šoku, že sa Slováci dokážu takto baviť na volejbale,“ reagovala Pencová.          Pred zápasom si diváci mohli vychutnať svetelnú šou a tiež si s moderátormi nacvičili choreografiu pri povzbudzovaní.          „Tým, že volejbal na Slovensku nie je tak populárny, nevedeli sme si to úplne predstaviť. Bol to zážitok. Počuli sme ich hneď v prvej akcii a boli naším ďalším hráčom,“ vraví Koseková.          Keďže organizátori znížili kapacitu štadióna na 6700 miest, hala vyzerala opticky solídne zaplnená. Najmä na bočných tribúnach bolo minimum voľných miest.          „Som rada, že diváci prišli, lebo na začiatku boli obavy, či dokážeme halu naplniť a či majstrovstvá Európy nebudú bez ľudí,“ naznačila Pencová.          Slovenky okrem fanúšikov poháňal neustále aj temperamentný taliansky tréner Marco Fenoglio. Bol stále na nohách a hráčky povzbudzoval.          Po víťaznej lopte vybehol ihneď za nimi na ihrisko.          „Bola to famózna atmosféra. Miešali sa vo mne veľké emócie. Som hrdý na svoje dievčatá, že to zvládli. Hrali sme ako tím,“ reagoval Fenoglio.          Dôležité víťazstvo potrebujú Slovenky potvrdiť aj v sobotu o 20.00 h proti Švajčiarsku, ktoré je v šesťčlennej skupine, z ktorej štyri tímy postupujú, považované za papierového outsidera.          „Zvládli sme kľúčový zápas a bude sa nám ľahšie zaspávať,“ priznala Pencová.          „Zdolať outsidera však môže byť niekedy poriadne náročné. Na európskom šampionáte nemáte ľahkého súpera,“ dodala Koseková.


OBJEKTÍVAko by vyzeral koniec sveta? Mexiko prekvapila neobyčajná búrka

Začínajúce tornádo miestne médiá nazvali diablovým chvostom.

CHIHUAHUA, BRATISLAVA. Mexiko v priebehu tohto týždňa zasiahlo niekoľko tornád aj silných búrok. Meteorologický jav, ktorý sa objavil v utorok pri meste Sainapuchi v mexickom štáte Chihuahua však zaujal nielen miestnych. Rotujúci jav, ktorý býva označovaný ako had, je podľa koordinátora civilnej obrany Virgilia Cepeda začínajúca časť tornáda. Mexický web La Opción označil jav za „diablov chvost“. Tenký vír, ktorý vznikol zo supercely, vydesil miestnych, keď tornádo dosadlo na pole vedľa mesta. Podľa polície boli škody len minimálne a nikto sa nezranil. Viaceré médiá vrátane denníku Washinton Post prirovnali jav k scénam z katastrofického filmu Deň potom. „Takto by vyzeral koniec sveta,“ napísala meteorologička a editorka Angela Fritzová. Tornáda zvyčajne trvajú len pár minút a rýchlosť vetra vo vnútri tornáda môže dosiahnuť až 450 kilometrov za hodinu. Tornáda v Mexiku sa vyskytujú väčšinou na severe krajiny. Pred dvoma týždňami zničilo tornádo aj budovy na štátnej hranici s USA. Miestny colný úrad tak museli evakuovať a prechod z Mexika dodatočne zatvoriť.


Hovorka: Skúšať ma mali cez sezónu, nie dva týždne pred šampionátom

Bol najproduktívnejším hráčom slovenskej ligy, ale na MS nepocestuje. V príprave som nemohol ukázať svoje schopnosti, reaguje MAREK HOVORKA.

Ako prežívate vyradenie z nominácie tesne pred svetovým šampionátom? „Som sklamaný, ale neprežívam to strašne. Keď mám povedať pravdu, od začiatku som cítil, že sa tam so mnou príliš nepočíta, čo ma trochu prekvapilo. Tréner stavil na iných hráčov a musím to rešpektovať. Nič sa nedá robiť.“ Na základe čoho ste cítili, že s vami tréneri do záverečnej nominácie nepočítajú? „V príprave som odohral štyri zápasy. Dve stretnutia som bol v tretej formácii, jedno vo štvrtej a len raz som si zahral v elitnom útoku. Nemohol som teda ukázať svoje schopnosti. Pripadalo mi trochu zvláštne, keď sa najproduktívnejšieho hráča ligy tréner spýta, na akom poste som hrával. To bol prvý náznak, že veľa toho o mne nevedia.“ Pri záverečnej nominácii boli viaceré nejasnosti. Kedy ste sa dozvedeli, že nepocestujete do Kolína? „Už keď som nešiel do Nórska, bolo mi jasné, že nejdem na šampionát. V Bratislave som trénoval len s Janom Brejčákom, Liborom Hudáčkom a oboma brankármi. Zvyšní štyria hráči už boli doma. V piatok som si zbalil veci a odišiel domov. V sobotu večer mi pán Švehla zavolal, že som sa nedostal do záverečnej nominácie.“ Pripadalo mi trochu zvláštne, keď sa najproduktívnejšieho hráča ligy tréner spýta, kde som vlastne hrával. To bol prvý náznak, že veľa toho o mne nevedia. Ako si vysvetľujete, že ste museli navyše trénovať pár dní v Bratislave? „Povedali nám, že do Nórska môže ísť len 26 hráčov. To, že si nás nechali ešte v Bratislave, príliš nechápem, ešte som sa s takým niečím nestretol. Človek sa učí aj v tridsiatich dvoch rokoch a prichádza na nové metódy. Tréningy si pochvaľujem, mali sme k dispozícii voľný ľad a brankárov. Skúšali sme rôzne hokejové zručnosti a bavilo ma to.“ V roku 2012 ste s reprezentáciou získali strieborné medaily. Odvtedy ste na vrcholnom podujatí neboli. Nezanevriete po týchto skúsenostiach na národné mužstvo? „Jasné, že nezanevriem. Keď však príde pozvánka, rád by som vedel, v akej budem pozícii. Nie, že sa tam idem ukazovať dva týždne pred šampionátom. Myslím si, že výkonnosť som mal stabilnú počas celej sezóny, preto mohla prísť pozvánka skôr a vtedy ma mohli skúšať. A keď už ma zavolali, mohli aspoň vedieť, kde so mnou počítajú, a nie hovoriť, že som mal vydarený záver sezóny a idú ma vyskúšať.“


Dopravcom sa nepáči, že sa vek vodičov kamiónov a autobusov nezníži

Združenie tvrdí, že je to rana aj pre systémové vzdelávanie.

BRATISLAVA. Združenie cestných dopravcov SR ČESMAD Slovakia vyslovilo sklamanie z toho, že Národná rada neschválila pôvodný návrh na zníženie veku vodičov nákladných vozidiel z 21 na 18 rokov a autobusov z 24 na 21 rokov, a to cez schválenú vládnu novelu zákona o cestnej premávke. Dopravcovia zostali nevypočutí napriek tomu, že mali podporu Prezídia Policajného zboru a samotnej ministerky vnútra Denisy Sakovej, rokovali so všetkými zainteresovanými stranami, vypracovali potrebné podklady a upozornili aj na potrebu vzdelávania mladých v tomto sektore."Tí, ktorí rozhodujú o tom, ako bude naša krajina napredovať, idú proti nám dopravcom. Sme tepnami hospodárstva, vysokou mierou prispievame do štátneho rozpočtu a boli sme zatlačení do kúta," uviedol v stredu ČESMAD Slovakia v stanovisku, ktoré agentúre SITA poskytla hovorkyňa združenia Martina Baumann. Dopravcovia sa snažia o zníženie veku vodičov kamiónov a autobusov viac ako tri roky. "K vráteniu vekovej hranice vodičov tak, ako sme mali v minulosti, sme mali vážne dôvody - trvalý nedostatok vodičov, narastajúci vek vodičov a klesajúci záujem o toto povolanie. Je zarážajúce, že zákon v pôvodnom znení prešiel aj vládou, aj prvým čítaním a zmenil sa tak zásadne až v Národnej rade SR, čím poslanci koalície nepodporili vlastný zákon, na ktorom sa odborne pracovalo tri roky," upozornil ČESMAD Slovakia. Národná rada v pondelok 28. októbra schválila vládnu novelu zákona o cestnej premávke na návrh Ministerstva vnútra. Pôvodne obsahovala aj zámer na zníženie minimálneho veku vodičov nákladných vozidiel z 21 na 18 rokov a v prípade autobusov z 24 na 21 rokov s podmienkou absolvovania základnej kvalifikácie. Združenie cestných dopravcov SR ČESMAD Slovakia, ale aj Zväz autobusovej dopravy ako jeho člen dlhodobo presadzovali zníženie veku vodičov najmä z dôvodu ich nedostatku. Parlament namiesto toho schválil pozmeňujúci návrh poslancov za Slovenskú národnú stranu Petra Pamulu a Tibora Bernaťáka. Vodičské oprávnenie skupiny C a D získané pred dovŕšením 18, resp. 21 rokov tak budú môcť využívať len na Slovensku na vedenie vymedzených vozidiel iba príslušníci Policajného zboru, Zboru väzenskej a justičnej stráže, Hasičského a záchranného zboru, colníci alebo profesionálni vojaci."Je absolútne nezmyselné a nekorektné, aby sme rozdeľovali vodičov podľa veku na štátnych a na tých, ktorí jazdia na nákladných vozidlách a autobusoch. Chýba tu akékoľvek logické vysvetlenie," upozornil ČESMAD Slovakia. Problematika akútneho nedostatku profesionálnych vodičov kamiónov a autobusov sa tak podľa združenia zmietla zo stola, pričom záchranné zložky dostali zelenú. "Kto bude zabezpečovať dopravu tovarov pre obyvateľstvo a prepravu osôb do práce a do škôl? Nerozumieme, prečo došlo k tak zásadnej zmene pôvodného návrhu, keď sme mali podporu ministerstva aj Prezídia Policajného zboru," poznamenal ČESMAD Slovakia s tým, že dopravcov čakajú ďalšie rokovania a tým sa vrátili na začiatok. Podľa združenia je to rana aj pre systémové vzdelávanie, pretože sa tak bráni mladým ľuďom, aby sa dostali k povolaniu vodič. Mladí ľudia a absolventi škôl, očakávajú dpravcovia, radšej odídu za prácou do zahraničia, namiesto toho, aby sa mohli zamestnať doma u slovenských dopravcov. "Je to ČESMAD, ktorý upozorňuje nielen na nedostatok vodičov, ale aj na problémy, ktoré treba riešiť. Nie je žiadnou novinkou, že na neprimerané podnikateľské prostredie, vysokú daň z motorových vozidiel, zlú konkurencieschopnosť a mnoho ďalších problémov poukazujeme dlhodoboa ponúkli sme už kompetentným orgánom riešenie," dodal ČESMAD Slovakia.Proti zníženiu veku vodičov kamiónov a autobusov vystupovali Ústredný automotoklub Slovenská republika (ÚAMK) a Únia autodopravcov Slovenska (UNAS). "Súčasný vek vodičov je akceptovateľný vo väčšine štátov Európskej únie. Naliehavou otázkou najbližšieho obdobia je, ako dostať späť do vlasti skúsených vodičov (zhruba desaťtisíc), ktorí pre zlé podnikateľské a konkurencie neschopné prostredie boli nútení odísť do vyspelejších krajín EÚ," uviedol prezident ÚAMK Juraj Smrečan. Inštitút pre dopravu a hospodárstvo (IDH) nepodporuje znižovanie veku vodičov autobusov a nákladných automobilov. Nepovažuje to za vhodný spôsob riešenia problému dlhodobého nedostatku vodičov. Ako pre agentúru SITA uviedol riaditeľ IDH Rastislav Cenký, nedá sa to vyriešiť znížením veku vodičov, ale je potrebné to riešiť systémovo na úrovni školstva, národného hospodárstva a zmenou štátnej dopravnej politiky. "Na súčasný nedostatok vodičov má vplyv najmä narastajúci počet nákladných automobilov za posledné roky, a napríklad aj zrušenie základnej vojenskej služby," poznamenal Cenký. "Zrušením alebo redukciou niektorých študijných zameraní, z ktorých časť učňov a študentov končila na pozícii vodič, sme si taktiež situáciu nezlepšili. Nedostatok vodičov by sa dal riešiť aj presunom časti nákladnej dopravy na železnicu, k čomu by mala smerovať štátna dopravná politika," dodal Cenký.


Štúdia zistila, že sex je pre starších mužov väčším rizikom než pre ženy

Americkí vedci zisťovali, ako sex vplýva na vývoj srdcových ochorení u oboch pohlaví.

O ľudskej sexualite a sexuálnom správaní vyšlo už nespočetné množstvo štúdií, odborníci však stále pátrajú ďalej a prichádzajú s novými poznatkami. Najnovšia štúdia výskumníkov z univerzít v Michigane a v Chicagu ukázala, že frekventovaný a kvalitný sexuálny styk môže starším mužom spôsobovať vyššie riziko kardiovaskulárnych problémov. U starších žien však, naopak, môže dôjsť k zníženiu rizika vysokého krvného tlaku. Štúdiu zverejnili začiatkom septembra v magazíne Journal of Health and Social Behavior. Skúmala sexuálny život viac než 2 200 ľudí vo veku od 57 do 85 rokov. Prvá vlna dát sa týkala rokov 2005 a 2006 a následne ju porovnali s údajmi o päť rokov neskôr. „Tieto výsledky spochybňujú všeobecne rozšírený predpoklad, že sex prináša univerzálne zdravotné benefity pre všetkých,“ povedala sociologička Hui Liu z tímu michiganskej univerzity. „Zistili sme, že ak majú starší muži sex aspoň raz do týždňa, sú ohrození srdcovocievnymi príhodami až dvakrát viac, než starší páni, ktorí sú sexuálne neaktívni. Navyše, starší muži, ktorí považovali sex so svojimi partnerkami za extrémne príjemný alebo uspokojujúci, mali vyššie riziko kardiovaskulárnych príhod než muži, ktorí to tak necítili,“ dodala Hui Liu. Výskumníci sa zameriavali najmä na také zdravotné komplikácie ako sú vysoký krvný tlak, zvýšený srdcový tep, zvýšený CRP, infarkty, zlyhanie srdca a mŕtvica. Zistenia naznačujú, že problémom u starších mužov môže byť väčšia námaha počas fyzického aktu a snaha dosiahnuť dobrý výkon, keďže spolu s vekom prichádzajú v tejto oblasti aj rozličné ťažkosti. Hui Liu vysvetľuje: „Keďže starší muži zo zdravotných alebo emocionálnych dôvodov ťažšie dosahujú orgazmus než mladší jedinci, môžu sa dostať do bodu veľkého vyčerpania a vytvoriť väčší tlak na svoj kardiovaskulárny systém pri dosahovaní vrcholu.“ Istú rolu pritom hrajú aj hodnoty testosterónu a užívanie doplnkov na zlepšenie sexuálnych funkcií. „Hoci vedeckých dôkazov je stále málo, je pravdepodobné, že takéto lieky alebo doplnky majú negatívny efekt na srdcovocievny zdravotný stav starších mužov,“ myslí si vedkyňa. Zhrnuté a podčiarknuté, muži okolo šesťdesiatky a vyššie, ktorí majú sex často a navyše im spôsobuje výrazné fyzické potešenie, by mali aj častejšie navštevovať lekára v súvislosti s potenciálnym kardiovaskulárnymi problémami. Ženy, ktoré sa výskumu zúčastnili, dostali radostnejší výsledok. Tie, ktoré svoj sexuálny život považovali za vysoko uspokojivý, vykazovali po piatich rokoch sledovania nižšie riziko hypertenzie. Zvýšená kvalita a frekvencia u nich pôsobili, na rozdiel od mužov, ako ochranný faktor.           Napriek tomu, že na potvrdenie a bližšie objasnenie najčerstvejších informácií bude potreba niekoľkých ďalších štúdií, odborníci sa zhodujú v tom, že v sexe netreba nič preháňať a prikloniť sa skôr k striedmosti a akejsi zlatej strednej ceste. Prinajmenšom v prípade mužov vo vyššom veku.


Umelá inteligencia pozerá cez kamery, aby odhalila zbrane

Kamerové systémy odhalia ľudí, ktorí sa chystajú siahnuť po zbrani.

SAN FRANCISCO, BRATISLAVA. Filmová tvorba nemusí byť len zábavou. Akademici z Granadskej univerzity využili filmové tituly Pulp Fiction, Mission Impossible či sériu bondoviek na to, aby trénovali neurónovú sieť. Využíva múdre algoritmy, aby v zornom poli videozáznamu odhalila strelnú zbraň. Spozná ju nielen vo chvíli, keď sa ukáže priamo, ale i vtedy, ak má len podobu náznaku na okraji scény. Systém analyzuje videá so snímkovaním 5 obrázkov za sekundu a podľa vedcov dosahuje 96,5-percentnú úspešnosť. Pre tréning poslúžili filmové tituly upravené do nízkeho rozlíšenia, ktoré sa podobá na tradičný obrazový výstup starších kamier. Akademici dúfajú, že sa ich systém dá použiť pri v automatickom strážení objektov či osôb. Systém upozorní na prítomnosť zbrane v priestoroch, kde je zakázaná. To by by mohlo byť napríklad doplnkom tam, kde sa už ľudia kontrolujú prechodom cez detektor kovov.  Videodetektor zbraní môže upozorňovať strážcov verejného poriadku na prípadný problém, v podnikoch, predajniach a domácnostiach môže zabezpečovací systém upozorňovať na zvýšenú mieru rizika. Vedci si myslia, že neurónovú sieť dokážu ešte zdokonaliť. Podľa magazínu Digital Trends je to podobné ako s ľuďmi: hoci aktívne sledujete len malú plochu svojho výhľadu, podvedomie pracuje aj s periférnym videním. To vás upozorní vás na veci, ktoré by vám inak unikli.


Bývalý americký viceprezident zakladá nadáciu na podporu rovnakých príležitostí

Bidenovým cieľom je, aby sa s každým zaobchádzalo dôstojne a každý dostal rovnakú šancu na dosiahnutie amerického sna.

WASHINGTON. Bývalý viceprezident USA Joe Biden zakladá neziskovú nadáciu zameranú na presadzovanie rovnakých práv príležitostí. Nadácia The Biden Foundation bude priestorom, v rámci ktorého bude Biden pokračovať v práci na prioritách, ktoré presadzoval počas svojho pôsobenia v Bielom dome a Senáte. Okrem iného ide o výskum rakoviny, prácu s rodinami vojakov či predchádzanie prípadom páchania násilia na ženách. Biden vo vyhlásení vydanom pri tejto príležitosti uviedol, že cieľom jeho nadácie je zabezpečiť, aby sa s každým zaobchádzalo dôstojne a to, aby každý "dostal rovnakú šancu na dosiahnutie amerického sna". Nadáciu bude riadiť Louisa Terrellová, ktorá predtým pôsobila v spoločnosti Facebook a bola zamestnankyňou Senátu. Správnu radu nadácie bude viesť bývalý senátor Ted Kaufman. Členkou rady bude tiež Bidenova sestra. Nadácia bude dotovaná z položiek odpočítateľných z daní.


Izraelský premiér priletel do Budapešti

BUDAPEŠŤ.Izraelský premiér Benjamin Netanjahu v pondelok večer - v rámci svojho európskeho turné - pricestoval z Paríža do Budapešti. Na Medzinárodnom letisku Ferenca Liszta ho privítal minister riadiaci úrad vlády János Lázár, informoval spravodajský server hvg.hu. Ide o prvú návštevu predsedu izraelskej vlády v Maďarsku od zmeny režimu v roku 1989. Netanjahu sa v utorok ráno v parlamente stretne s premiérom Viktorom Orbánom, popoludní položí veniec k hrobu neznámeho vojaka na Námestí hrdinov. Následne ho prijme prezident János Áder. V stredu bude predseda izraelskej vlády rokovať s premiérmi krajín Vyšehradskej štvorky (V4). Tomuto zoskupeniu od 1. júla predsedá Maďarsko. Izraelská ľavica vyzvala Netanjahua, aby Maďarsko nenavštívil dovtedy, kým premiér Orbán neodvolá svoje pozitívne hodnotenie regenta Miklósa Horthyho. Netanjahu namiesto toho nariadil izraelskému veľvyslancovi v Budapešti Jossimu Amranimu, aby odvolal svoje vyhlásenie, že bilbordy maďarskej vlády s portrétom amerického finančníka židovského pôvodu Georgea Sorosa neevokujú iba "smutné spomienky, ale aj rozosievajú nenávisť a strach".


Slovenských poľnohospodárov trápi sucho

S deficitom vlahy je problém najmä na východe krajiny.

BRATISLAVA. Deficit vlahy pociťujú pestovatelia na takmer celom území našej krajiny. Uviedol to pre TASR Matej Korpáš zo Slovenskej poľnohospodárskej a potravinárskej komory (SPPK). Informoval, že poľnohospodári z mnohých regiónov Slovenska hlásia v rámci monitoringu jarných prác nedostatok zrážok a zhoršujúce sa sucho. Atmosférické zrážky sa vyskytujú podľa Korpáša len sporadicky a lokálne. "Suché počasie zvýšilo aj intenzitu prízemných mrazov, ktoré sme v minulom týždni zaznamenali takmer na celom území našej krajiny," priblížil. Z najaktuálnejších údajov monitoringu sucha (z 21. apríla 2019) z webu Intersucho.sk, kde aktuálny stav nahlasujú priamo poľnohospodárske i lesné podniky, ako aj široká verejnosť, podľa Korpáša vyplýva, že deficit pôdnej vlahy je lokálne najvyšší do mínus 100 milimetrov (mm) v okolí Prešova, Košíc a Moldavy nad Bodvou. "Ide o extrémne sucho, ktoré sa rozprestiera na území takmer desiatich percent našej krajiny. Deficit vlahy však pozorujeme takmer na celom území Slovenska, pričom hodnoty deficitu v intervale mínus 5 až mínus 40 mm sú na 98 percentách celkovej plochy," spresnil. Pretrvávajúce sucho sa podľa Korpášových slov prejavuje už aj na poľnohospodárskych plodinách. Oziminy rastú pomalšie, deficit vlahy skracuje predlžovanie internódií na steblách ozimín a repka nevytvára požadovaný habitus. Podniky v dôsledku nedostatku krmív a slamy začali s pastvou zvierat. Aktuálny vývoj nevedie podľa Korpáša k žiadnemu optimizmu. Dlhotrvajúce sucho v okolí Galanty má podľa neho za následok slabé vzchádzanie cukrovej repy či kukurice. Mimoriadne teplé, veterné počasie a nedostatočné zrážky sú znateľné na kondícii pšeníc ako aj repky, čo už predznačuje určitý výpadok produkcie. "V okrese Trebišov, kde je situácia vyslovene zlá, hlásia poľnohospodári za prvé tri mesiace tohto roka deficit zrážok v pôde 80 až 100 mm. Je to obzvlášť nepríjemný stav, pretože Dolný Zemplín je bez možnosti zavlažovania. Naši pestovatelia prízvukujú, že ak v najbližších dňoch nenaprší aspoň 40 až 50 mm, tak budú vzchádzajúce plodiny poškodené," dodal Korpáš.


Polícia v Keni zakázala demonštrácie stúpencov opozície

Najvyšší súd anuloval výsledky prezidentských volieb v Keni.

NAIROBI. Kenská polícia zakázala demonštrácie, ktoré chceli usporiadať stúpenci opozície v troch najväčších mestách krajiny - Nairobi, Kisumu a Mombasa. Dôvodom je "bezprostredná hrozba narušenia pokoja". Vo štvrtok o tom informoval tamojší minister vnútra. Opoziční lídri vyzvali podporovateľov k mierovým demonštráciám, prostredníctvom ktorých chceli vyvinúť tlak na volebnú komisiu, aby vykonala zmeny medzi jej členmi na najvyšších pozíciách. Najvyšší súd nedávno vyhlásil, že prezidentské voľby, ktoré sa uskutočnili 8. augusta, "neboli v zhode s ústavou a platnými zákonmi" a anuloval ich výsledky. Netvrdil pritom, že za neplatnosť volieb môže ich víťaz Uhuru Kenyatta či jeho politická strana. Predseda volebnej komisie Wafula Chebukati neskôr vymenoval šesť osôb, ktoré budú dohliadať na nové prezidentské voľby. Tie sa budú konať 26. októbra. Opozičný líder Raila Odinga, ktorý žiadal aj zmeny najvyšších členov komisie, už stiahol kandidatúru. Kenský súd tento týždeň povolil Ekurovi Aukotovi kandidovať vo voľbách.